
LEGJISLATURA VIII - PROCESVERBAL - SEANCA E DITËS SË ENJTE, 31 TETOR 2013


PROCESVERBAL

SEANCËN E DREJTON

KRYETARI I Kuvendit

ILIR META

(Seanca filloi në orën 10:35)

Rendi i ditës:

1.
Miratimi i procesverbalit të seancës plenare datë 24.10.2013. 

2.
Projektligji “Për ratifikimin e marrëveshjes ndërmjet Këshillit të Ministrave të Republikës së Shqipërisë dhe Qeverisë së Republikës së Indisë për shmangien e tatimit të dyfishtë dhe parandalimin e evazionit fiskal për tatimet mbi të ardhurat dhe kapitalin”


(shumicë e thjeshtë)

- 
Pyetje

-
Paraqitje e projektligjit nga nismëtari 

· Shprehet Komisioni përgjegjës për Ekonominë dhe Financat.

(Paraqitje e raportit nga kryetari i komisionit)

· Shprehet për dhënie mendimi Komisioni për Çështjet Ligjore, Administratën Publike dhe të Drejtat e Njeriut

(Paraqitje e raportit nga kryetari i komisionit)

· Shprehet për dhënie mendimi Komisioni për Politikën e Jashtme.
(Paraqitje e raportit nga kryetari i komisionit)

· Fjala e relatorit të projektligjit Majlinda Bufi

· Diskutime

· Fjala e relatorit të projektligjit Majlinda Bufi


(Shprehen grupet parlamentare):

-
Grupi Parlamentar i PR-së

· Grupi Parlamentar i PDIU-së

· Grupi Parlamentar i LSI-së

· Grupi Parlamentar i PD-së

· Grupi Parlamentar i PS-së

-
Koha e votimit:

· Votim në parim

· Shqyrtim dhe votim nen për nen
· Votim në tërësi 

3.
Projektligji “Për sigurinë në anije dhe në porte”

(shumicë e thjeshtë)

- 
Pyetje

-
Paraqitje e projektligjit nga nismëtari

· Shprehet Komisioni përgjegjës për Veprimtaritë Prodhuese, Tregtinë dhe Mjedisin (Paraqitje e raportit nga kryetari i komisionit).

· Shprehet për dhënie mendimi Komisioni për Sigurinë Kombëtare. 

(Paraqitje e raportit nga kryetari i komisionit)

· Shprehet për dhënie mendimi Komisioni për Integrimin Europian. 

(Paraqitje e raportit nga kryetari i komisionit)

· Fjala e relatorit të projektligjit, Gentian Bejko

· Diskutime

· Fjala e relatorit të projektligjit, Gentian Bejko

(Shprehen grupet parlamentare):

-
Grupi Parlamentar i PR-së

· Grupi Parlamentar i PDIU-së

· Grupi Parlamentar i LSI-së

· Grupi Parlamentar i PD-së

· Grupi Parlamentar i PS-së

-
Koha e votimit:

· Votim në parim

· Shqyrtim dhe votim nen për nen (paraqitje e amendamenteve nëse ka)

· Votim në tërësi 

4.
Projektvendim “Për dhënie pëlqimi për emërim të Kryetarit të Gjykatës Kushtetuese Bashkim Dedja” (dekretuar me nr. 8341, datë 09.10.2013 nga Presidenti i Republikës).


(shumicë e thjeshtë)

· Shprehet Komisioni përgjegjës për Çështjet Ligjore, Administratën Publike dhe të Drejtat e Njeriut

(Paraqitje e raportit nga kryetari i komisionit)

· Fjala relatorit të çështjes Armando Subashi

· Diskutime (nuk është paraqitur kërkesë për debat)

· Fjala relatorit të çështjes Armando Subashi


(Shprehen grupet parlamentare):

- 
Grupi Parlamentar i PR-së

· Grupi Parlamentar i PDIU-së

· Grupi Parlamentar i LSI-së

· Grupi Parlamentar i PD-së

· Grupi Parlamentar i PS-së

-
Koha e votimit:

· Votimi

5.
Diskutime për çështje jashtë rendit të ditës

-
Koha e diskutimeve deri në 60 minuta.

Ilir Meta – Mirëdita!

Nisim seancën plenare.

(Pasi lexon rendin e ditës)

Së pari, dua të sqaroj diçka në lidhje me pikën e katërt të rendit të ditës. Siç jeni në dijeni, kjo pikë është parashikuar në kalendarin 3-javor aktual për shqyrtim në datën 06.11.2013, pra të enjten e ardhshme. Parashikimi në kalendar është bërë konform Rregullores. Kjo çështje ka hyrë automatikisht në programin e punës, të miratuar në mbështetje të pikës 5, të nenit 26 të Rregullores dhe ka kaluar për shqyrtim në kalendar.

Por, nga ana tjetër, siç jeni në dijeni, në pikën 6 të nenit 111 të Rregullores thuhet: “Komisioni për Çështjet Ligjore, Administratën Publike dhe të Drejtat e Njeriut shqyrton kërkesat për dhënie pëlqimi dhe harton raportin brenda 8 javëve”, duke vazhduar më tej: “Kuvendi, në seancë plenare shqyrton kërkesën për dhënien e pëlqimit brenda një jave nga data e paraqitjes së raportit”. Meqenëse komisioni në fjalë e ka hartuar raportin që javën e kaluar, në zbatim të kësaj dispozite, kjo çështje është vendosur për shqyrtim në seancën e sotme plenare. Për këtë kërkoj edhe mirëkuptimin tuaj.

Gjithashtu, në mbështetje të nenit 46 të Rregullores, kanë regjistruar emrat për diskutim këta kolegë: për projektligjin “Për ratifikimin e marrëveshjes ndërmjet Këshillit të Ministrave të Republikës së Shqipërisë dhe Qeverisë së Republikës së Indisë për shmangien e tatimit të dyfishtë dhe parandalimin e evazionit fiskal për tatimet mbi të ardhurat dhe kapitalin”, zoti Petrit Vasili; për projektligjin “Për sigurinë në anije dhe në porte”, zoti Fatmir Toçi, zonja Luiza Xhuvani, zoti Gentian Bejko, zoti Taulant Balla, zoti Robert Bitri, zoti Petrit Vasili, si dhe zoti Sokol Olldashi; për projektvendimin “Për dhënie pëlqimi për emërim të Kryetarit të Gjykatës Kushtetuese, zoti Bashkim Dedja”, zoti Petrit Vasili.

Për pikën e fundit, për çështje jashtë rendit të ditës, pra koha e diskutimeve deri në 60 minuta, kanë regjistruar emrat: Përparim Spahiu, Shkëlqim Selami, Eduard Selami, Arben Ristani, Oerd Bylykbashi, Sherefedin Shehu, Florion Mima, Keltis Kruja dhe Eduard Halimi. 

Fillojmë me pikën e parë të rendit të ditës.

A ka ndonjë vërejtje për procesverbalin e javës së kaluar? Nuk ka.

Miratohet.

Kalojmë në pikën e dytë të rendit të ditës, projektligji “Për ratifikimin e marrëveshjes ndërmjet Këshillit të Ministrave të Republikës së Shqipërisë dhe Qeverisë së Republikës së Indisë për shmangien e tatimit të dyfishtë dhe parandalimin e evazionit fiskal për tatimet mbi të ardhurat dhe kapitalin”.

A ka pyetje për këtë projektligj? Nuk ka.

Në emër të qeverisë, a dëshiron dikush të shprehet paraprakisht? Nuk dëshiron askush.

Atëherë, kalojmë në shprehjen e komisioneve.

Në emër të Komisionit përgjegjës për Ekonominë dhe Financat? 

(Përfaqësuesi i komisionit shprehet dakord.)

Faleminderit!

Në emër të Komisionit për Çështjet Ligjore, Administratën Publike dhe të Drejtat e Njeriut, zoti Xhafaj, a jeni dakord?

(Zoti Xhafaj shprehet dakord.)

Faleminderit!

Në emër të Komisionit për Politikën e Jashtme, zonja Dade, a jeni dakord?

(Zonja Dade shprehet dakord.) 

Faleminderit!

Relatorja, zonja Majlinda Bufi, a jeni dakord?

(Zonja Bufi shprehet dakord.)

Faleminderit!

Kalojmë në shprehjen e grupeve.

 
Grupi Parlamentar i PR-së, zoti Mediu, a jeni dakord?

(Zoti Mediu shprehet dakord.)    

Faleminderit!

Grupi Parlamentar i PDIU-së?

(Përfaqësuesi i grupit shprehet dakord.)

Faleminderit!

Grupi Parlamentar i LSI-së?

(Përfaqësuesi i grupit shprehet dakord.)

Faleminderit!

Grupi Parlamentar i PD-së, zoti Paloka, a jeni dakord?

(Zoti Paloka shprehet dakord.)

Faleminderit!

Grupi Parlamentar i PS-së, zoti Ruçi, a jeni dakord?

(Zoti Ruçi shprehet dakord.)

Faleminderit!

Kalojmë te çështja e tretë. 

A ka pyetje nga deputetët? Nuk ka.

A dëshiron ministri i Transporteve të shprehet? Nuk dëshiron. Dakord.

Faleminderit!

Kalojmë në shprehjen e komisioneve. 

Në emër të Komisionit për Veprimtarinë Prodhuese, Tregtinë dhe Mjedisin, a jeni dakord, zoti Shalsi?

(Zoti Shalsi shprehet dakord.)

Faleminderit!

Në emër të Komisionit për Sigurinë Kombëtare?

(Përfaqësuesi i komisionit shprehet dakord.)

Faleminderit!

Në emër të Komisionit për Integrimin Europian, zonja Bregu dhe zoti Balla, a jeni dakord?

(Zonja Bregu dhe zoti Balla shprehen dakord.)

Faleminderit!

Relatori, zoti Bejko, a jeni dakord?

(Zoti Bejko shprehet dakord.)

Faleminderit.

Atëherë, kalojmë te diskutimet.

Urdhëroni, zoti Toçi!.

Fatmir Toçi – Të nderuar deputetë,

Projektligji “Për sigurinë në anije dhe në porte” na jep mundësinë të hedhim një vështrim të shpejtë në gjendjen aktuale të porteve tona dhe në situatën e shërbimit të transportit detar të anijeve të transportit, të udhëtarëve dhe të mallrave.

E vërteta është se portet tona, mjedisi përreth, terminalet, shërbimet e kontrolleve të kufirit, ato doganore, zonat e shërbimit ndaj udhëtarëve e deri tek inventari i mjeteve tona lundruese të transportit, të peshkimit apo atyre turistike, lënë për të dëshiruar.  Më në fund, në portin e Durrësit janë bërë vetëm pak ndryshime, me shumë shpenzime të fondeve publike. Gjithsesi, jemi shumë larg standardeve europiane. Edhe sot, pas 20 vjetëve hapjeje me botën, ky port shfaqet si një garnizon i madh ushtarak, rrethuar me hekura e roje, duke sjellë një izolim të dëmshëm të jetës në qytet dhe veprimtarisë ekonomike që mundësojnë portet në të gjithë botën.

Shqipëria deri më tani i ka humbur të gjitha shanset për t’u kthyer në një qendër rajonale shërbimesh portuale, duke shfrytëzuar pozicionin e saj gjeografik midis Lindjes dhe Perëndimit. Infrastruktura, jo vetëm portale, por edhe ajo rrugore e hekurudhore, e ofruar deri më tani, nuk e ka tërhequr asnjëherë vëmendjen e vendeve të tjera për të shfrytëzuar portet tona për qëllime tregtare, për qarkullimin e udhëtarëve dhe për qëllime turistike, kurse brenda vendit nuk e ka nxitur e mundësuar asnjëherë organizimin dhe zhvillimin e transportit të brendshëm midis porteve tona nga Veriu në Jug. Shkaku kryesor kanë qenë dhe vazhdojnë të jenë praktikat e gabuara, aferat korruptive, koncesionet klienteliste, vlerësimi i pamjaftueshëm për rëndësinë dhe resurset e shërbimeve detare, si dhe keqmenaxhimi i kapaciteteve dhe i të ardhurave që vijnë nga ky sektor. 

Sipas specialistëve të këtij sektori dhe informacioneve të marra nga agjencitë e udhëtimeve, tarifat që aplikohen për përpunimin e mallrave dhe biletat e transportit të udhëtarëve janë dyfish më të larta në krahasim me ato që aplikohen në vendet e tjera në rajon, si: në Greqi, në Mal të Zi dhe nga Kroacia drejt Italisë, edhe pse distancat detare janë më të mëdha. Për t’u bindur për këtë mjafton të shihet se sa shumë ka rënë fluksi i udhëtarëve dhe i transportit të mallrave në portet tona, e atyre që lëvizin nga vende të ndryshme të Europës, nëpërmjet porteve të Italisë, në drejtim të Kosovës dhe të Maqedonisë. Vetëm për shkak të këtyre tarifave dhe çmimeve të larta të biletave, portet e Tivarit, Dubrovnikut, Igumenicës, të Patrës, por edhe të sigurisë dhe shërbimeve që ofrojnë ndaj klientit, janë më të preferuara se portet tona, të Durrësit dhe të Vlorës.

Problemet më të mëdha vijnë nga infrastruktura portale, thellësia e madhësia e porteve, si dhe organizimi i brendshëm, të cilat kanë ndryshuar fare pak këta 10 vjetët e fundit.

Në Durrës, përveç vonesave në përpunimin e terminalit të udhëtarëve, dështimi më i madh është thellimi i portit për shkak të aferave korruptive. Kjo gjë ka sjellë kufizimin e përpunimit të anijeve të tonazheve të mëdha dhe vonesa me kosto shtesë në përpunimin e mjeteve lundruese të transportit.

Dhënia me koncesion e portit të Durrësit është një tjetër vendim që mban erë dhe që duhet rishikuar. Sot portit të Durrësit i ka ngelur vetëm emri, pasi 80%  e tij është dhënë me koncesion në mënyrë të dyshimtë dhe abuzive. Mjafton të përmendim si fakte mënyrën, vlerën dhe kohën e dhënies me koncesion gjatë fushatës elektorale të zgjedhjeve të fundit, të terminalit të trageteve dhe të terminalit lindor, për të kuptuar aferën korruptive dhe dëmin e madh që u është bërë interesave publike. Vetëm nga ky koncesion, fitimet në buxhetin e vitit 2013 në portin e Durrësit bien me 58 % në krahasim me vitin 2012. 

Në Vlorë funksionet e portit i kryen një bankinë e ndërtuar që në kohën e luftës, ndërkohë që puna për zgjerimin e tij duhet të kishte përfunduar që në vitin 2005. Sot gjendja e tij, si një skelë mesjetare, është një nga njollat e errëta në infrastrukturën bregdetare të gjirit të Vlorës, pozicioni natyral dhe i mbrojtur i të cilit mundëson ndërtimin e një porti nga më të rëndësishmit në rajon. Përpunimi i mallrave në 4 vjetët e fundit ka rënë me 10 herë, nga 500 000 në 50 000 tonë mallra të përpunuara. Me pak fjalë, ky është një port drejt shuarjes, në vend që të ndodhë e kundërta.

Portet e tjera, nëse mund t’i quajmë të tillë vetëm për atë që u ka ofruar natyra, për shembull porti i Shëngjinit, janë inekzistente, ndërkohë që mund të shfrytëzohej fluksi e mjeteve të udhëtarëve që vijnë nga Europa drejt Kosovës, Maqedonisë dhe Veriut të Shqipërisë. Porti i Himarës është i bukur për t’u parë nga deti. Saranda, që prej 10 vjetësh e ka vetëm në letër portin turistik dhe për premtime elektorale, ndërkohë që vetëm pak kilometra përballë saj, në Korfuz apo Igumenicë, anijet gjigante dhe kroçierat mbajnë radhë në radë për të hyrë në porte e për t’u përpunuar.

Ne jemi i vetmi vend mesdhetar që nuk është destinacion për kroçierat, që janë një biznes gjigant për çdo vend që është përfshirë në hartën e tyre. Shkaqet kryesor janë gjendja e porteve, infrastruktura dhe shërbimet portuale, si dhe paaftësia për t’u organizuar për pritjen dhe trajtimin e tyre.

Kur flasim për sigurinë e anijeve në porte, nuk mund të lëmë pa trajtuar gjendjen e mjerueshme të trageteve që nisen dhe mbërrijnë në portet tona, të Durrësit dhe të Vlorës, shërbimin që ofrojnë, sigurinë teknike të mjeteve dhe sigurinë e jetës së udhëtarëve. Tragetet janë shtuar vit pas viti, por ka shkuar drejt rrënimit cilësia e mjeteve lundruese dhe shërbimi në to, në vend që të ndodhte e kundërta. Kjo ka ndodhur për shkak të eliminimit të konkurrencës së ndershme, politikave klienteliste të shtetit shqiptar, favorizimeve të kompanive pranë qeverisë apo thjesht prej aferave korruptive në licencimin e kompanive lundruese. E njëjta gjë ka ndodhur edhe me transportin ajror, ku vetëm një kompani vendase ofrohet në këtë fushë, duke i rrjepur e duke u tallur me shqiptarët. Presionet shtetërore kanë bërë që asnjë kompani tjetër të mos licencohet në këtë shërbim.

Aktualisht, nga disa shoqëri që operonin ndër vite në transportin detar, ky shërbim është kufizuar në dy konkurrentë, që, me sa duket, në marrëveshje mes tyre e kanë gjetur gjuhën e përbashkët për rritjen e vazhdueshme të tarifave dhe të çmimit të biletave, duke mos u lënë mundësi shqiptarëve të zgjedhin, por të paguajnë disa herë më shtrenjtë në krahasim me pak vite më parë dhe me një çmim absurd në raport me shërbimin që marrin.

Më keq akoma, në Vlorë është vetëm një shoqëri, që e luan vallen si t’i interesojë me çmimet dhe oraret, deri atje sa trageti nuk niset nga Brindisi apo anasjelltas, nga Vlora, nëse nuk plotësohet numri i kënaqshëm i pasagjerëve. Kjo ndodh vetëm në Shqipëri, në kushtet e mungesës së plotë të kontrollit të shtetit dhe të organeve përkatëse të mbrojtjes së konsumatorit apo për shkak të përfshirjes së këtyre strukturave në interesa korruptive. Tragetet shqiptare janë bërë si furgonat e Kamzës. Ata mbushen me pasagjerë dhe nëse nuk kanë mjaftueshëm, qëndrojnë aty me orë e ditë të tëra, sipas oreksit të pronarëve, derisa të plotësohet numri i pasagjerëve. 

Probleme të tjera shqetësuese janë: cilësia e shërbimit që ofrojnë këto tragete, kushtet higjieno-sanitare të tyre, si dhe gjendja teknike që vë në diskutim sigurinë e jetës së udhëtarëve. Këto mjete nuk të japin asnjë siguri. Tragete që nisen dhe nuk dihet nëse do të arrijnë dot në bregun përballë.  Udhëtarëve u kërcasin brinjët, duke i bërë të kalojnë gjithë frikë udhëtimin. Shqiptarët, që aspirojnë integrimin në Europë, nuk e meritojnë këtë shërbim shtazor, vetëm e vetëm sepse dikush dëshiron të pasurohet, sepse segmentet më të larta të pushtetit ishin përfshirë në këto afera, duke eliminuar konkurrencën  e ndershme. Kjo situatë, në shërbim e transportit detar në Shqipëri, duhet të marrë fund një herë e mirë.                                                              

Bashkë me ligjin “Për sigurinë në anije dhe porte” ne duhet të kërkojmë me ngulm vendosjen e standardeve të detyrueshme të shërbimit të udhëtarëve me mjetet e transportit detar, ashtu siç e kanë të gjitha vendet bregdetare të Europës, t’i hapet rruga konkurrencës dhe t’u jepet e drejta  të gjitha kompanive, që dëshirojnë të ofrojnë shërbimin e tyre në linjat tona detare. Kjo, përveç shërbimit sipas standardeve bashkëkohore dhe sigurisë së jetës së udhëtarëve, do të sillte edhe uljen e kostove të shërbimit, shkurtimin e kohës së udhëtimit nëpërmjet futjes së linjave të shpejta si vendet e tjera. 

Ne duhet t’u japim fund aferave korruptive dhe politikave klienteliste në sektorin e transportit detar dhe ajror, për të mbrojtur jetën dhe interesat e shtetasve shqiptarë nga makutëria e bizneseve të pandershme, që kanë vepruar dhe veprojnë ende nën mbrojtjen e njerëzve të veshur me pushtet dhe të joshur prej tyre.

Faleminderit!

Ilir Meta – Faleminderit, zoti Toçi!

Fjalën e ka zonja Luiza Xhuvani.  

Luiza Xhuvani – Faleminderit, zoti Kryetar!

Fjala “port” është dera që të fut në një shtëpi, në një qytet, në një shtet, në një komb. Po t’i referohem Sarandës, evolucionin e sistemit portual e kam të përjetuar sistematikisht në disa dekada, ndoshta pa interes kjo, por nga dritarja e dhomës ku fle këto kohët e fundit, shoh portin nga larg në një distancë horizontale 20 metra.

Do t’ju bëj një kronikë të thjeshtë, të shkurtër, njësoj sikur të flas për gurët e shtëpisë sime. Nuk do të merrem me kalvarin e ligjeve nga viti në vit dhe nga qeveria në qeveri, me sugjerime dhe jo sugjerime ndërkombëtarësh, interesa biznesmenësh dhe ku e di unë, por e shoh thjesht si qytetare besnike e një qyteti që lakohet aq shumë për turizëm, për të cilin herë-herë thonë edhe elitar.

Impakti i parë, porti, hyrja, çfarë sheh i pari që vë këmbët në betonin e këtij porti, çfarë shohin sytë e mi nga dritarja: një kakofoni lokalesh nga burojnë tinguj muzike greke, labe, çame  dhe lloj-lloj. Këto bare private ndodhen në një territor shtetëror, ku hyn dhe del kush të dojë, ku krahas klientëve të paidentifikuar, rojet e sigurisë pijnë lëngje sipas rastit, sipas stinës (në verë birrë  dhe në dimër raki, ndoshta të shoqëruar edhe me meze). E gjitha kjo në një territor ku ligjet ndoshta i ka zënë deti. Sistemi i mbikëqyrjes në anë të kalatave, edhe pse nuk funksionon, motivon shprehjen popullore “Frika ruan vreshtin”. 

Sistemi i drejtimit të udhëtarëve drejt anijeve të ankoruara Sarandë-Korfuz udhëhiqet përsëri nga shprehja popullore “Fshati që duket nuk do kallauz”. Fluksi i madh ndoshta ndodh edhe për faktin se është vetëm një anije, se po të jenë tri njëkohësisht, nuk e di se ç’mund të ndodhë me pasagjerët. 

Punonjësit e sigurisë janë të pakompletuar me pajimet e sigurisë. Një këshillë kam për ata që kanë ndërmend të udhëtojnë në anije linje ose me skafe private: mundësisht udhëtoni vetëm ditën, sepse natën do t’ju duhet të orientoheni me dritat e qytetit, se ka ndodhur që janë ankoruar edhe në hapësirën ujore të ndonjë lokali, që zgjatet në mënyrë artificiale në det. Siguria portuale këtu varet nga karakteri i konsumatorëve në tavolina. 

Nuk po bëhem cinike, por le t’ju kujtoj se vullneti i mirë ka dashur që ky port të rikonstruktohet dhe është në proces, një kalvar më vete, i zgjatur dhe i tejzgjatur, dhe gjendja vazhdon e tillë, siç po përpiqem ta sjell në mënyrë sa më vizive.

Themi port, por çfarë porti mund të quhet ende porti i Sarandës, ku nuk mund të ankorohet një anije më e gjatë se 18 metra për mungesë të një kalate? Kushdo pushues, sadopak i vëmendshëm, ka parë anije të një tonazhi  të konsiderueshëm ose mbi 18 metra të gjata, të cilat ankorohen  në gji përballë plazhistëve në verë, ose përballë pleqve që gjuajnë peshk me kallam në dimër. Kjo e gjitha të kujton skenat e filmit “Horizonte të hapura”, ku vapori i madh kinez nuk mund të hynte në portin e vogël të Durrësit dhe shkonte te biga e Adem Rekës për ta shkarkuar.

Sa dekada jemi ende pas? Është e thjeshtë. As që bëhet fjalë për masa sigurie, sepse imediate është të kemi një port me të gjitha mundësitë, me të gjitha atributet, që ia jep ky ligj i mirëpunuar me konsensus dhe vullnet politik. Atëherë “parodia” ime cinike do të jetë një prozë normale, e thjeshtë dhe realiste.

Faleminderit!

Ilir Meta – Faleminderit!

Fjalën e ka zoti Bejko.  

Gentian Bejko – I nderuar zoti Kryetar,

Të nderuar kolegë deputetë,

Ligji “Për sigurinë në anije dhe në porte” që diskutojmë sot, ka për qëllim garantimin e sigurisë në anije dhe në porte, si dhe parandalimin e akteve, që kërcënojnë përmbushjen e detyrimeve të vendosura në aktet juridike kombëtare dhe ndërkombëtare. Ky ligj, i cili  është hartuar duke iu përafruar pjesërisht direktivës 65 të vitit 2005 të Komisionit Europian, vjen për miratim sot në Parlament si përmirësim i ligjit të mëparshëm, me qëllim përshtatjen e kuadrit ligjor shqiptar me atë  europian.

Në fakt, është vetëm një prej ligjeve të tjera, të cilat po ashtu kanë nevojë të rishikohen me qëllim përputhjen e legjislacionit tonë me standardet europiane. Nuk mjafton vetëm përputhshmëria apo reformat ligjore për të realizuar sfidën tonë kombëtare të integrimit në Bashkimin Europian, por kërkohet më shumë, kërkohet zbatueshmëria e këtyre ligjeve, kërkohen reforma strukturore apo administrative dhe, mbi të gjitha, kërkohet seriozitet, përkushtim dhe përgjegjshmëri, gjë që qeveria e re e reflekton qartë çdo ditë. Ajo prezantohet ndryshe dhe me një mentalitet krejt tjetër nga qeverisja e shkuar, e cila edhe  ligjin “Për sigurinë në anije dhe në porte” e kishte formuluar papërgjegjshmërisht keq, deri edhe me gabime gjuhësore dhe jo më konceptuale dhe përputhshmëri ligjore, duke na detyruar ta kthejmë dhe të kërkojmë riformulimin e tij nga ministria përkatëse. Nuk mund të ndodhte ndryshe. Administrata kishte  mbetur pa kokë, sepse kokat ishin duke u marrë me punë më të rëndësishme se ato të shtetit (merreshin me punët e tyre).

Unë jam deputet i Durrësit dhe sa herë të vijë rasti nuk do të rri pa folur dhe tërhequr vëmendjen për një nga asetet më me vlerë të qytetit tim, por edhe të gjithë ekonomisë shqiptare, portin e Durrësit, një ndër portet më të mëdha hyrëse tek të ardhurat e buxhetit të shtetit. 

Ligji që diskutojmë sot, në parim mundëson, lehtëson dhe unifikon procedurat e përdorimit të sigurt të porteve prej përdoruesve të tij. Por në vend që të trajtohej si i tillë, ai ishte konsideruar prej administratës si i parëndësishëm brenda sektorit dhe vëmendja përqendrohej në shfrytëzimin maksimal të potencialit që asetet, si porti i Durrësit, ishin për interesa  totalisht personale të një grupi të ngushtë njerëzish: skandale me koncesione, shpikje skemash abuzive me koncesionet në dëm të madh ekonomik për vendin, shkelje të afateve ligjore apo procedurave tenderuese, mungesë transparence, që shkon deri në konspiracion, kontrata koncesionare që vetëm interesin publik nuk kanë si objektiv.

Në nenin 3, pika 5 e ligjit “Për koncesionet dhe partneritetin publik-privat”, e drejta për shfrytëzimin e veprave ose shërbimeve ka kuptimin e transferimit te koncesionari të një pjese të konsiderueshme të riskut operacional, që lidhet me objektin e një koncesioni. Quhet se koncesionari ka marrë një pjesë të konsiderueshme të riskut operacional në qoftë se mbështetja financiare e dhënë nuk garanton kthimin e investimit apo mbulimin e kostove që rezultojnë prej koncesionit. Risku operacional lidhet me përdorimin e veprave, ofrimin e shërbimeve apo disponueshmërinë e objektit të infrastrukturës, që ndërtohet ose përdoret për të siguruar shërbime për përfituesit sipas kontratës së koncesionit.

Po jap dy shembuj lidhur me “riskun operacional” të transferuar te koncesionarët në portin e Durrësit:

Terminali i kontenierëve. Në vitin 2012, nën administrimin e Autoritetit Portual, të ardhurat e realizuara ishin rreth 831 milionë lekë, ndërsa shpenzimet, megjithëse të fryra, arrinin vlerën e 408 milionë lekëve. Pra, fitimi për Autoritetin Portual rezultonte 420 milionë lekë. Në këto rrethana, totalisht kundër interesit publik, ai jepet me koncesion, kushtet e të cilit përcaktojnë se Autoriteti Portual do të marrë prej të ardhurave të gjeneruara vetëm 21 për qind. Krahasuar me fitimin, rezulton se pas këtij koncesioni Autoriteti Portual në Durrës merr si të ardhura vetëm 175 milionë lekë, pra më pak se gjysmën e fitimit të mëparshëm.

Terminali i trageteve në vitin 2012 realizoi të ardhura 900 milionë lekë, shpenzime 162 milionë lekë. Fitimi i Autoritetit Portual  ishte rreth 740 milionë lekë.

Në vitin 2013, menjëherë pas zgjedhjeve, me një procedurë të përshpejtuar, jepet me koncesion me kushte edhe më të disfavorshme krahasuar me të parin. Vetëm 50 për qind e të ardhurave të koncesionit i kalojnë Autoritetit Portual, domethënë 450 milionë lekë. Përpara se të jepej me koncesion, në këtë terminal është bërë edhe një investim prej 21 milionë eurosh nëpërmjet një kredie nga BERZH-i. 

Kështu dinin t’i administronin interesat publike, për të mos folur pastaj për investime, të cilat, në vend që të synojnë përmirësimin e kapacitetit portual, sigurisë, lehtësisë së lëvizjes dhe përdorimit të portit, rezultojnë si shpërdorime me vlera të mëdha, të bëra vetëm për përfitimet e një grushti individësh apo subjektesh, ndërkohë që porti i Durrësit sot ka ende probleme serioze, si me basenin, me infrastrukturën e të tjera, duke cenuar sigurinë e mjeteve lundruese edhe në thellësinë e tij, ndërkohë që thellimi dhe pastrimi do të duhej të ishin investimet e para të rëndësishme, me qëllim rritjen e kapacitetit të përpunimit të anijeve të tonazheve edhe më të mëdha.

Tarifat portuale, që do të duhej të reflektonin politika ta qarta për të tërhequr përdoruesit e portit, veçanërisht në kohën e krizës ekonomike, të cilat do të duhej të krijonin instrumente për të konkurruar me porte të tjera në rajon, u rritën pa asnjë lloj sensi ekonomik duke përfunduar në shpikje të tarifave qesharake, që nuk gjenden në asnjë praktikë ndërkombëtare, si, për shembull, tarifa e desimbarkimit dhe çudira të tjera si këto.

Rritja e tarifave portuale jo vetëm që dekurajoi biznesin për të përdorur shërbimet portuale të portit të Durrësit, duke i shtyrë ato në kërkim të alternativave më ekonomike dhe që. në fakt, nuk mungojnë në Adriatik dhe më gjerë në Mesdhe, por më keq akoma, përfitimet më të mëdha të këtyre rritjeve shkojnë në interes të kompanive koncesionare dhe jo në interes publik.

Të nderuar kolegë,

Ligji “Për sigurinë në anije dhe në porte”, i ardhur sot në Parlament, nuk është ligji që do të ndryshojë situatën që përshkrova unë për portin e Durrësit apo edhe për porte të tjera të Shqipërisë, por është një fillim modest për të garantuar një kornizë ligjore në përputhje me kërkesat e Komisionit Europian, e cila do të mundësojë, lehtësojë dhe unifikojë procedurat e përdorimit të sigurt të porteve. Më tej çdo gjë është ende për t’u bërë.

Faleminderit!

Ilir Meta – Faleminderit!

Kalojmë në shprehjen e grupeve.

Grupi Parlamentar i Partisë Republikane? Është dakord.

Grupi Parlamentar i PDIU-së? Është dakord.

Në emër të Grupit Parlamentar të LSI-së, zoti Bitri, urdhëroni!

Robert Bitri – I nderuar zoti Kryetar,

Të nderuar deputetë,

Projektligji “Për sigurinë në anije dhe në porte” vjen në kuadrin e strategjisë së Republikës së Shqipërisë për integrimin në Bashkimin Europian dhe ka si qëllim garantimin e sigurisë në anije dhe në porte, si dhe parandalimin e akteve kërcënuese për sigurinë në sektorin e transportit detar, në përmbushje të detyrimeve të vendosura në aktet ligjore kombëtare dhe ndërkombëtare.

Siguria detare është një aspekt shumë i rëndësishëm, dhe projektligji synon të përmirësojë atë pjesë të legjislacionit detar që ka të bëjë me sigurinë në anije dhe në porte duke shfuqizuar ligjin ekzistues. Kjo nismë e Këshillit të Ministrave ka si objektiv të saj kthimin e rregullave, organizimin dhe funksionimin e veprimtarive të strukturave, që mbulojnë çështje të sigurisë në portet e Republikës së Shqipërisë dhe anijeve që veprojnë në këto porte; marrjen e masave për rritjen e sigurisë së tyre, duke  garantuar funksionimin normal të aktiviteteve detare. 

Projektligji përcakton qartë strukturat organizative në porte, në të gjitha institucionet që do të marrin pjesë, detyrat dhe përgjegjësitë e këtyre institucioneve, dokumentacionin që ato duhet të plotësojnë, si dhe procedurat që duhet të ndjekin. 

Ligji nr. 9281 i vitit 2004 “Për sigurinë në anije dhe në porte” është bërë me asistencën e  Kombeve të Bashkuara dhe organizatave ndërkombëtare detare dhe i plotësonte kushtet teknike të asaj kohe me aq institucione sa parashikoheshin në ligj, por me kalimin e kohës dhe nga eksperienca e të gjitha shteteve europiane dhe atyre të Kombeve të Bashkuara mbi sigurinë në portet dhe në anije u bënë amendimet përkatëse në kodin ISPS, si dhe u arkëtuan disa direktiva të ndryshme. Kjo e bën të domosdoshëm ndërhyrjen në këtë pjesë të legjislacionit shqiptar, detar, me qëllim përmirësimin e tij. Gjithashtu, duke qenë se në vendin tonë ka porte të cilat menaxhohen edhe nga ente publike e private dhe rezulton se nga dispozitat e ligjit  nr. 9281, datë 23.09.2004 “Për sigurinë në anije dhe porte” nuk parashikonte rregullimin e saktë të çështjeve të sigurisë në këto situata.

Në krahasim me vitin 2004 ky projektligj sjell një sërë ndryshimesh dhe kompetencash, duke i dhënë me të drejtë autoritetit të sigurisë të përfshihet në Drejtorinë e Përgjithshme Detare. 

Objektivat e këtij projektligji janë: vendosja e një kuadri ligjor kombëtar për të marrë masa parandaluese ndaj kërcënimeve të sigurisë, që prekin anijet dhe terminalet portuale që përdoren për transportin ndërkombëtar. Përcaktimi i roleve dhe përgjegjësive të institucioneve dhe agjencive lokale, kombëtare dhe private për përforcimin e sigurisë detare. Sigurimi i shkëmbimit sa më të shpejtë dhe efikas të informacionit në lidhje me sigurinë, mundësimin e një metodologjie për plotësimin e sigurisë dhe ekzistencën e planeve procedurale reaguese për ndryshimin e nivelit të sigurisë. Sigurimi dhe marrja e masave të përshtatshme konfidenciale dhe profesionale për sigurinë. 

Risitë që sjell projektligji kanë të bëjnë me ngritjen e autoritetit shtetëror të sigurisë  në anije dhe porte, si organ zbatues i masave të sigurisë në anijet shqiptare dhe të huaja, që në Republikën e Shqipërisë veprojnë si pjesë e Drejtorisë së Përgjithshme Detare, me përmirësimin e sigurisë në porte, në përputhje me përmirësimet e bëra dhe direktivat e BE-së. 

Duke qenë se siguria detare funksionon si një rrjet apo si një zinxhir, miratimi i këtij projektligji e bën administratën detare pjesë të këtij rrjeti, e cila do të shërbejë për shkëmbimin e informacioneve, si dhe për koordinimin e punës për marrjen e masave të sigurisë në anije dhe në porte; për caktimin e organeve, të cilat koordinojnë, zbatojnë dhe forcojnë marrëdhëniet anije-port, në kuadër të përforcimit të sigurisë detare si në anije, ashtu edhe nëpër portet e Republikës së Shqipërisë; përmirësimin dhe rregullimin ligjor për disa shërbime dhe operacione portuale, të cilat, sipas përcaktimeve të këtij vitit  2004 parashikohet që këto të kryheshin vetëm nga subjekte publike.

Projektligji mundëson riorganizimin e sektorëve përkatës institucionalë aktualë, si dhe forcon bashkëpunimin rajonal dhe atë ndërkombëtar në shkëmbimin e shpejtë të informacionit në lidhje me sigurinë detare dhe atë kombëtare dhe kjo pa efekte financiare shtesë. 

Për sa parashtrova më lart, ju ftoj të gjithëve të votojmë pro kësaj nisme.

Faleminderit!

Ilir Meta – Faleminderit!

Fjalën e ka zoti Olldashi në emër të Grupit Parlamentar të PD-së.

Sokol Olldashi – Të nderuar zotërinj deputetë, 

Drafti që vjen sot i takon një ligji shumë të mirë, që i jep një hap më përpara administratës sonë detare, veçanërisht në çështjen e sigurisë në porte dhe në anije, të cilat kanë qenë çështje të një problematike të ndjeshme, serioze, që ka përjetuar Shqipëria gjatë gjithë dekadave të fundit. Këtu nuk bëhet fjalë vetëm për këto 20 vjet. Gjithsesi, duke iu referuar diskutimeve të disa prej deputetëve të maxhorancës, duhet të kujtoj disa gjëra. Të gjithë ata që e njohin situatën e porteve shqiptare 8 vjet më parë dhe që kanë grimcën më të vogël të realizmit e dinë se kjo situatë sot është krejt e ndryshme. 

Po ju kujtoj që në portin e Durrësit kemi investuar 5.4 miliardë lekë, kemi ndërtuar terminalin, kalatën lindore, kalatën 7 dhe 8. Në portin e Shëngjinit kemi ndërtuar kalatë të re, në portin e Vlorës është aktualisht në procedurë (dhe mund të pyesni pranë Ministrisë së Transporteve) një prokurim prej 15.3 milionë eurosh, kredi nga qeveria  italiane, për ristrukturimin e portit të Vlorës. Në portin e Sarandës kemi ndërtuar kalatën e re të anijes “Kruja” dhe kemi rindërtuar kalatën e Limjonit për të zhvendosur trafikun e mallrave nga qyteti i Sarandës drejt gjirit të Limjonit. 

Të vish këtu dhe të flasësh broçkulla, vetëm se këto i ka bërë qeveria paraardhëse, nuk është serioze. Të thuash se pinë rojet lëngje, nuk ka të bëjë kjo me sigurinë e anijeve në porte, se në verë është vapë dhe trupi i njeriut ka nevojë për 2.5 litra lëngje. Kështu që edhe rojet, duke qenë qenie njerëzore, do të pinë lëngje. 

Të vish dhe të thuash se porti është i rrethuar me kangjella, më falni, por janë toçllëqe, sepse nuk ka port në botë që është bulevard, shëtitore për cilindo. Të gjithë portet në botë janë të rrethuar dhe kanë elemente sigurie. Të vish dhe të flasësh për standardet e anijes dhe të fajësosh administratën shqiptare, është gabim, sepse nuk ka asnjë anije pasagjerësh që të jetë e regjistruar në regjistrin shqiptar detar. Janë të regjistruara në regjistra navalë të shteteve fqinje, shumë më të konsoliduar dhe shumë më serioze e më të monitoruara se sa ne. 

Të vish dhe të thuash se anija u parkua në restorant, është akoma më keq. Unë nuk e di se me çfarë anije keni qenë dhe ç’ju ka tërhequr drejt restorantit, por anijet në det kanë një sistem të orientimit drejt porteve me far dhe me sinjale që janë të gjelbra dhe të kuqe. Nëse ndjek sinjalet, shkon në port, nëse ju tërheq diçka tjetër drejt ankorazhit në lokal, ky nuk është problem i portit. 

Erdhët dhe folët për koncesionet. Koncesionet janë procedura tërësisht transparente. Asnjë prej tyre e përshpejtuar, edhe koncesioni i fundit ka nisur në fillim të vitit 2012, pra ka marrë një vit e gjysmë kohë. Janë të bëra mbi një master-plan të hartuar nga Banka Botërore dhe të miratuar me vendim të qeverisë së Shqipërisë. Gjithsesi, askush, as unë dhe askush tjetër nuk ka asnjë tagër t’ju heqë ju të drejtën e dyshimit. Jeni në qeveri, hapini letrat, verifikojini dhe mos nxirrni konkluzione të paqena, sepse në momentin që nxirrni konkluzione të paqena dhe flisni për konflikt interesi të ish-qeverisë, mua më lind e drejta të kujtoj këtu se një nga deputetët që foli është bashkaksioner i një kompanie stivadore, e cila i detyrohet portit të  Durrësit 570 milionë lekë, dhe ky është konflikt i qartë interesi.

Nga ana tjetër, folët për kapacitet e munguara të portit të Durrësit. Është marrëzi. Merrni dhe lexoni, para se të vini këtu dhe të diskutoni broçkulla. Porti i Durrësit ka kapacitet përpunues 11 milionë tonë në vit, dhe sot e kësaj dite shfrytëzon vetëm 4.5 tonë. Pra, ka 6.5 tonë kapacitete të lira dhe të pashfrytëzuara dhe nuk vuajnë portet tona nga mungesa e kapaciteteve përpunuese. A është problem thellimi? Nuk është në port, është që në kanal dhe administrata detare është duke negociuar me bankat për të marrë kredi, dhe besoj se do ta ndjekë përsëri Ministria e Transporteve, për të bërë thellimin e kanalit hyrës të portit të Durrësit. Kjo nuk ka krijuar deri më sot asnjë pengesë. 

Së treti, u tha se nuk ka ardhur asnjë kroçerë. Vetëm në muajin fundit në Portin e Durrësit kanë ardhur 5 kroçera, 2 amerikane, një  norvegjeze, një gjermane dhe të pestën nuk e di se ç’ka qenë. Shkoni dhe verifikojini! Mbase nuk janë të mjaftueshme, por kanë qenë pesë dhe jo zero.

Pyetët se ç’është bërë në reformë. Janë bërë gjëra madhore. Është bërë administrata e re detare me ndihmën bujare të qeverisë spanjolle, të cilën gjej rastin ta falënderoj publikisht; është bërë ngritja e Flotës së Sigurisë Portuale me ndihmën e ICITAP-it dhe të Rojës Bregdetare Amerikane, që gjej rastin t’i falënderoj. Janë monitoruar, janë ekzaminuar dhe është dalë në konkluzionin se kjo është një arritje shumë e madhe për forcimin e sigurisë në porte, prandaj mos i jepni konotacion politik çdo gjëje që nuk është politike. Uji i detit është blu. S’keni ç’i bëni ujit, nuk e ktheni dot në të kuq.

Ilir Meta - Faleminderit!

(Pas ndërhyrjes nga vendi të deputetëve të PD-së)

Për tolerancën maksimale që tregoni ju, ky është shpërblimi. Konsensusi pak durim do, se arrihet. 

Zoti Haxhinasto, urdhëroni!

Edmond Haxhinasto – Ju premtoj se do të jem shumë konstruktiv dhe nuk do të flas fare për ngjyra partiake, por shumë shkurt dua të them se ky ligj i sotëm është i rëndësishëm, pa diskutim, në drejtim të forcimit të sigurisë detare në të gjitha aspektet: në aspektin institucional, organizativ, në aspektin e masave konkrete që duhen marrë dhe në drejtim të detyrimeve të palëve për të realizuar një standard më të madh sigurie. 

Ky ligj është një mundësi për të shfrytëzuar potencialin më të madh që kanë portet tona në drejtim të dhënies së shërbimeve, potencial i cili është aty, por ka nevojë të shfrytëzohet. Është një detyrim integrues, sepse bëhet në përputhje me shumë akte ndërkombëtare, me Konventën për Shpëtimin e Jetës apo me direktivat e Organizatës Ndërkombëtare të Detit dhe, gjithashtu, është një hap në drejtimin e duhur për të arritur objektivat tona që kemi për këtë sektor dhe pavarësisht nga investimet apo ajo, që janë arritur deri më sot, ne kemi një plan shumë ambicioz zhvillimor për sa i takon këtij sektori në të ardhmen, sa i takon rritjes së kapaciteteve të porteve tona dhe veçanërisht në drejtim të intermodalitetit të transportit, pra për të realizuar një shërbim transporti, që është organik, është i balancuar, por ka edhe të gjitha elementet e tij modale.


Për të arritur këtë objektiv ne duhet të ecim në shumë drejtime. Së pari në aspektin infrastrukturor. Vërtet janë bërë investime, por ka nevojë për shumë më tepër për të realizuar këtë investim që sapo përmenda. Duhet investuar edhe në portin e Durrësit. Parafolësi foli për investimet në thellimin e portit. Po, është e vërtetë. Kërkohet një projekt prej 25 milionë eurosh për ta thelluar portin, por fatura do të paguhet nga kjo qeveri. Ne jo vetëm që do ta realizojmë këtë, por do të shkojmë drejt asaj që është qëndrueshmëria e investimit. Për të realizuar qëndrueshmërinë e investimit duhet të bëjmë investime të tjera: duhet të ndajmë punët midis porteve të Shqipërisë. Ky është një nga konceptet që ne do të aplikojmë në strategjinë tonë për portet: do të ndajmë punën midis porteve të pasagjerëve dhe porteve që do të merren me peshkimin, me turizmin, por edhe me mallrat industriale. Kjo nuk është bërë deri më sot dhe do të bëhet në të ardhmen. Ka nevojë për investime në drejtim të vendosjes së intermodalitetit, veçanërisht në ndërtimin e hekurudhës, me qëllim që mallrat të kalojën nga porti në hekurudhë. Sigurisht, dikush mund të thotë se ku është hekurudha, e cila, gjithashtu, kërkon një investim nga ana e saj. Kjo është përqasja që do të aplikojmë. Përqasja e integruar e lëvizjes së potencialeve të të gjitha llojeve të transportit në Shqipëri. 

Nuk mundet të planifikojmë dhe të ndërtojmë strategji vetëm për një mënyrë transporti: vetëm për portin, vetëm për hekurudhën apo vetëm për rrugën. Përqasja jonë do të jetë integrale. Në qoftë se do të zhvillojmë portin e Durrësit, do të zhvillojmë hekurudhën që lidhet me të; në qoftë se do të zhvillojmë portin e Shëngjinit, duhet të çojmë përsëri atje hekurudhën; nëse duam të nxjerrim gjithë potencialin e Rrugës së Kombit, duhet të zhvillojmë më tej portin e Shëngjinit, dhe ne e kemi një plan për të zhvilluar portin e Shëngjinit dhe këtë koncept do ta realizojmë.

Së treti, duhet të bëjmë shumë më tepër në drejtim të shërbimeve që ofrohen. Duhet më shumë liberalizim në shërbimet që kanë portet tona. Sigurisht që do të vlerësojmë me shumë rigorozitet shërbimet që jepen aktualisht, të cilat në fakt duhen parë pak edhe nga aspekti i kostos, e cila është relativisht e lartë në krahasim me vendet e tjera dhe liberalizimi do të sjellë pikërisht uljen e kësaj kostoje. 


Në fund dua të shtoj se në vizionin tonë do të ketë edhe investime, pasi këtu janë shprehur, se ne si qeveri nuk do të kemi investime të reja në infrastrukturë. Absolutisht që do të ketë. Një nga investimet kryesore që po planifikojmë është pikërisht porti i ri i Shëngjinit, i cili ka potencialin natyral për të qenë porti më i rëndësishëm i Adriatikut dhe në funksion të tij do të bëhet i gjithë planifikimi strategjik në investime për llojet e tjera të transportit, si: në hekurudhë, e cila do të lidhet me këtë port për t’i dhënë jetë dhe rëndësi që Rruga e Kombit të shfrytëzohet siç duhet.

Faleminderit!

Ilir Meta – Faleminderit, zoti Ministër!

(Zoti Ilir Meta i drejtohet deputetit Sali Berisha, i cili flet nga vendi pa mikrofon.)

Për Rrugën e Kombit foli. Gjë të mirë përmendi. “Ta vëmë në funksionim që të jetë sa më efeciente”, tha ministri.

Nuk ka replikë, sepse deputetit Taulant Balla ia kemi shtyrë dy herë fjalën. Nëse keni durim, do t’jua jap fjalën pas diskutimit të tij.

Zoti Balla, urdhëroni!

Taulant Balla –Të nderuar kolegë deputetë,
Në këtë diskutim nuk dua të bëj aspak avokatinë për projektligjin që e kemi thënë edhe në komision dhe do ta shprehim edhe këtu, që jemi dakord të shtohet edhe një akt tjetër ligjor, i cili rregullon sigurinë në port dhe në anije. 

Ajo që dua të nënvizoj sot është që ta konsiderojmë këtë ligj si një kambanë alarmi për sigurinë e çdo lloj transporti në Shqipëri, si dhe komunikimin e saj me vendet fqinje dhe përtej tyre. Duhet ta themi sot, të gjithë së bashku, se siguria e udhëtimit me anije, siguria e udhëtimit me trena, siguria e udhëtimit me makina, siguria e udhëtimit edhe me kompani të caktuara ajrore, nuk është siguria që qytetarët shqiptarë meritojnë si qytetarë europianë dhe si një vend që aspiron të integrohet në Bashkimin Europian. 

Do të kisha dashur shumë që ish- ministri i Transporteve të kishte dhënë edhe shifra. Qytetarët shqiptarë duhet ta dinë se vetëm në njërin prej akseve Bari-Durrës-Bari, në një vit të vetëm, udhëtojnë 854 mijë udhëtarë dhe pjesa më e madhe e tyre udhëtojnë vetëm në dy sezone: në verë, në muajin gusht dhe në muajin dhjetor, kur vijnë për të festuar Vitin e Ri me familjarët e tyre. 

A e dini se çfarë u keni lënë qytetarëve shqiptarë, të cilët vijnë me zor nga Italia dhe nga e gjithë Europa? U keni lënë vetëm dy kompani monopole, të cilat përdorin vetëm dy tragete, njëri është sa mosha ime, i vitit 1978, i marrë diku nga Lituania dhe tjetri i vitit 1981.
Këtu u fol edhe për një shqetësim, që e përmendi me të drejtë deputetja e Sarandës.  E dini pse? Sepse i vetmi traget që bën linjën Sarandë –Korfuz është një anije e vjetër ushtarake, të cilën e kanë mbushur me beton që të mos fusë ujë.
Ky është shqetësimi ynë. Ndaj, ne, deputetët e maxhorancës  ngremë zërin dhe vazhdojmë të bëjmë rolin e opozitës së munguar në Kuvend, e cila në vend që të ngrinte këto shqetësime, na tregon broçkulla se ka investuar 54 milionë dollarë. Po, po, keni investuar 54 milionë dollarë, sepse ne u kemi dhënë dakordësinë tonë për kreditë që keni marrë. Por, a e dini se çfarë keni bërë? Shqiptarët kanë paguar 54 milionë dollarë kredi që të investohen në port, kurse e gjitha kjo kredi është harxhuar në funksion të kompanive koncesionare, që kanë marrë çdo lloj shërbimi që kryhet sot në Portin e Durrësit. Është i vetmi port në Europë ku shteti nuk ofron më asnjë lloj shërbimi publik dhe të gjitha këto shërbime publike janë dhënë me koncesion. 

Sot qytetarët shqiptarë paguajnë 54 milionë dollarë kredi. Ndërsa katër kompanitë e lidhura me ish-ministrin e Transporteve dhe me ish-kryeministrin, vazhdojnë të vjelin fitimet. Paratë i paguajnë qytetarët dhe fitimet i marrin kompanitë private të lidhura me ish- pushtetarët.

E kemi thënë në programin tonë të qeverisjes, e tha edhe ministri, që këto koncesione duhen anuluar, sepse janë të padrejta, sepse janë koncesione të dhëna mbi bazën e investimeve të kryera nga shteti dhe mbi bazën e fitimeve që duhet t’i vjelin privatët e lidhur me ju. 

U fol këtu për shërbime shumë të mira që ofrohen në Portin e Durrësit. A e dini çfarë keni bërë? Ta marrin vesh qytetarët shqiptarë që sot kostoja e ngarkimit të 1 ton minerali në Portin e Durrësit është 2 herë më e lartë se kostoja e nxjerrjes nga thellësia e tokës për ta sjellë deri në Durrës. Këto janë tarifat monopol, që aplikohen sot në Portin e Durrësit. Qeveria ka detyrën që këto tarifa t’i rregullojë përmes organeve rregullatore në varësi të saj dhe jo vetëm. 

Këtë padrejtësi që kryhet sot ditën për diell, në Portin e Durrësit, ku ju keni ngritur me të padrejtë dy herë më shumë koston (sa e ngarkon vinçi, e merr e hedh lart), krahasuar me koston për ta nxjerrë sasinë e mineralit nga thellësia e tokës dhe për ta çuar në Durrës, është normale që ju të mos e dini, sepse të jesh senator te Lufthansa, apo senator tek Austriaku, nuk ke si ta dish sesi funksionojnë këto gjëra. Por unë nuk dua të jap alarmin vetëm për transportin detar sot këtu në Kuvendin e Shqipërisë. 
Ne deputetët nuk jemi këtu për të thënë sa mirë e kemi bërë këtë ligjin, që na erdhi nga qeveria, por jemi këtu për të ngritur zërin për të drejtat e mohuara çdo ditë ndaj qytetarëve shqiptarë, kur shkelin në një traget monopol, kur ngjiten në një avion monopol. Meqë jam tek ai trageti, nuk ka si ta dijë ish- ministri i Transporteve se çfarë anijeje bën linjën Sarandë- Korfuz, sepse atë destinacion e bën me jaht, ndërsa qytetarët shqiptarë ngjiten tek ajo anije e vjetër ushtarake, e përsëris, që ia kanë shtruar fundin me beton që të mos fusë ujë. 
Çështja tjetër është transporti ajror. U kujtua ish-ministri dhe nuk e di se kë akuzonte. Kë akuzonte? Një ish-ministër që para 45 ditësh ka qenë në detyrë dhe thoshte që një kompani e lidhur me njërin nuk ka paguar detyrimet! Po kujt ia thua këtë? Përse, ti, zotëri, nuk ke ushtruar detyrën tënde deri më 15 shtator, ditën kur ke qenë në detyrë? E kujtdo qoftë ajo kompani, ministri i Financave, ministri i Transporteve i kësaj qeverie ka për detyrë t’ia vjelë taksat një më një. Iku koha kur disa mbaheshin me hatër dhe disa të tjerëve u merrej fryma derisa të paguanin detyrimet në shtet. E vetmja gjë që trashëguam nga ju janë borxhet, faturat. Keni lënë në çdo zyrë të shtetit fatura pa fund. 

Edhe te transporti ajror dua t’ju them dy fjalë, meqenëse përmendët borxhet. A e dini se në Shqipëri kemi një kompani të vetme të regjistruar të transportit ajror? Belle Air, apo jo? Është një kompani me të cilën udhëtojnë afro një milion udhëtarë. Vitin e kaluar fluksi i udhëtarëve ishte 972 mijë. Shumë mirë. 

Por çfarë u ofrojmë qytetarëve shqiptarë? U ofrojmë më shumë mundësi, më shumë çmime të ulëta? Përkundrazi! Çmime më të larta. Një kompani që thotë low cost, në fakt ka çmime më të larta se kompanitë e tjera që operojnë me Shqipërinë. Ndërkohë, të drejtat e udhëtarëve nuk respektohen. 

Është koha, të nderuar zotërinj të qeverisë sonë, që të sillni një ligj tjetër këtu në Kuvend, ligjin “Për mbrojtjen e të drejtave të udhëtarëve në transportin ajror”, sepse çdo ditë fyhen, nisen në aeroport që të shkojnë në një destinacion në Evropë dhe kur arrijnë aty, u thonë se është anuluar fluturimi, sepse nuk kanë shumë avionë në dispozicion.

 Qytetarët shqiptarë vazhdojnë të vidhen me kilogramët. U thuhet në biletë se ka 15 kilogram për të paguar, ndërkohë që kur arrijnë në aeroport paguajnë edhe një biletë shtesë për një çantë më shumë. 
Kjo është një situatë monopol në tregun e fluturimeve ajrore, së cilës duhet t’i jepet fund. 
Meqenëse përmendët borxhet: pse nuk u kujtuat një ditë të vetme, në katër vjet ministër i Transporteve, të thoshe se pse kjo kompani nuk i paguan këto 8.5 milionë euro borxhe tatimeve? Po 5.6 milionë euro Aeroportit të Tiranës? Apo se kjo kompania duhej përdorur për të transportuar votuesit për zgjedhjet lokale apo zgjedhjet e përgjithshme dhe duhej dekurajuar çdo iniciativë tjetër private, çdo sipërmarrje e lirë edhe në funksion të çmonopolizimit të këtij tregu? 
Të nderuar kolegë të opozitës, ju keni një problem: vazhdoni të mos e kuptoni që tashmë jeni në opozitë. Kujtoni se jeni akoma në pushtet. Kjo është një sëmundje dhe uroj ta kaloni sa më shpejt.

Faleminderit!

Ilir Meta – Faleminderit, zoti Balla!

Po, zoti Berisha, urdhëroni, për replikë!

Sali Berisha – Ka një Rregullore, e cila garanton funksionimin dhe të drejtën e deputetëve në sallë.

Të nderuar deputetë,

Zoti bashkëkryetar i maxhorancës,

Të dashur qytetarë dhe qytetare,

Ky parlament po degradon me shpejtësi të rrufeshme si kurrë më parë në parlamentin e plagjiaturës dhe në parlamentin e sulmeve amorale kundër bizneseve.

Si ka mundësi që kjo foltore të përdoret për të rrahur gjoksin për ligje dhe investime të bëra nga qeveria paraardhëse?

Cili është morali i kësaj? Ligji që ju diskutuat është përgatitur një vit më parë me mbështetjen e fuqishme të ekspertëve ndërkombëtarë.

E dini si po e bëni ju? Si ai që shkoi te Njazi dhe që tha “ë”. Çfarë po bën ti: “Ai çan drutë, unë dru nuk çaj dot dhe po bëja “ë”.

E njëjta gjë po ndodh edhe me ju. Keni dy muaj që keni sjellë veçse akte antikushtetuese. Nuk keni sjellë asnjë ligj për të qenë.

Zotërinj, po flisni për sigurinë e transportit. Me shkrirjen e Policisë Rrugore ju keni dyfishuar aksidentet në akset rrugore të Shqipërisë. Po, sepse ministrit aktual, 5 muaj më parë, Policia Rrugore i mori më karroatrec makinën. A e kuptoni ju se çfarë po ndodh? Po bëhet batërdia si asnjëherë tjetër në rrugët tona. Tani që jeni në pushtet duhet të fshihni të vdekurit dhe aksidentet, që po marrin jetë njerëzish çdo ditë.

Zotërinj, po ju informoj ju dhe shqiptarët se bizneset kanë filluar të largohen nga Shqipëria masivisht, sepse bandat e paautorizuara nga prokurorët e shtetit, u trokasin dhe u thyejnë dyert, lemerisin gra dhe fëmijë nga Saranda në Kukës. 

Kjo është praktika më e rrezikshme për ekonominë e vendit.  Në emër të grupit të maxhorancës u fol 10 minuta për një kompani ndaj së cilës maxhoranca ka të gjitha instrumentet ligjore për të marrë të gjitha vendimet, por jo për gjyq parlamentar. Këtu nuk bëjmë gjyqe kompanish. Hiqeni këtë praktikë! Ju jeni të kapur! Prapa luftës ndaj një kompanie qëndron përpjekja juaj për kompaninë tuaj; prapa luftës së çdo koncesioni qëndron përpjekja juaj për të vendosur monopolet tuaja. Kjo është e faktuar.

Çfarë bëtë ju me lojërat e fatit? Çfarë ndodhi? Kush u arrestua? Turp! Ngritët 6 mijë policë në mbarë vendin dhe u katandisët me një vrasje. Kush u vra? Njeriu më i afërt i ministrit të Brendshëm. Kush shkoi nga këta kriminelë ekonomikë në gjykatë ose në prokurori për lojërat e fatit?  Apo prisni gjobat? “Po jua  heqim një e nga një shiritat”, u thoni. “Hajde t’ju heqim shiritat, por duhet të paguani ryshfet”.  Po rrënoni marrëdhënien tregtare, po rrënoni Kushtetutën, po dhunoni Konventën Europiane të të Drejtave të Njeriut, themelet e një vendi demokratik. 

Ilir Meta - Zoti Berisha, ju e morët fjalën edhe për procedurë, edhe për replikë, ndërsa çështjet që ngritët ishin për interpelancë. 

Po, zoti Tahiri.

Saimir Tahiri – I nderuar zoti Kryetar i seancës,

Të nderuar kolegë, 

Do të kisha preferuar që  ish-Kryeministri  i vendit të shfaqte në këtë seancë para deputetëve shqetësimin real për sigurinë publike në vend, të shfaqte shqetësimin real për paligjshmërinë, shqetësimin e qytetarëve për zbatueshmërinë e ligjit dhe barazinë e tyre para tij. Fundja, kolektivisht në këtë Parlament mbajmë përgjegjësi të gjithë bashkë për Shqipërinë që duam të ndërtojmë dhe, mbi të gjitha, për sigurinë që duhet t’u garantojmë qytetarëve. Cilido koleg sot në maxhorancë  mund të shprehte shqetësime në lidhje me sigurinë publike në vend, por do të kisha pretenduar edhe që ish-Kryeministri, i cili nuk ka as 40 ditë që ka përfunduar 8 vjetët  në maxhorancë, të kishte kërkuar të paktën një ndjesë publike për katastrofën e kriminalitetit ku e ka lënë vendin. Më vjen mirë që shprehni shqetësimin tuaj për aksidentet, sepse pasiguria në rrugë është një rrezik real dhe një shqetësim madhor i qeverisë sonë, i nderuar deputeti Berisha! Por tregojuni shqiptarëve se çfarë keni bërë deri më sot. 

Gjatë 8 vjetëve në maxhorancë keni kapërcyer nga një polic për kilometër, oferta juaj më spektakolare, deri te heshtja dhe strukja pas karriges, pa dhënë kurrë përgjigje për situatën e aksidenteve në vend. Dhe në këtë foltore, ju, si kryeministër, nuk jeni çuar kurrë për t’iu përgjigjur situatës reale të aksidenteve në vend. Por, ka një problem me situatën e sigurisë rrugore në vend, të cilën ne do ta adresojmë menjëherë, kemi filluar ta adresojmë bashkë me qeverinë, bashkë me ministrin e Transporteve dhe në këtë mënyrë do të  arrijmë të ulim numrin e aksidenteve me pasoja fatale në vend. Por çfarë keni lënë?  Keni lënë Policinë Rrugore më të korruptuar që nuk ka njohur ndonjëherë Shqipëria. Mjaftoi një kontroll për të parë se si praktikat korruptive ishin pikërisht, aty pa pasur nevojë as për hetim. Gjatë 8 vjetëve të qeverisjes suaj kriminaliteti është shumëfishuar dhe këtu në këtë sallë nuk jeni çuar kurrë të jepni përgjigje për gjithçka që shqetëson qytetarët lidhur me të. Ndërkohë, që edhe tradhtia e oficerëve të ndershëm të policisë nga kupola drejtuese e policisë së shtetit ishte pikërisht aty. 

Ju nuk jeni përgjigjur kurrë as kur truproja e djalit tuaj plagosi me armë kamerieren në mes të Tiranës. Nuk jeni përgjigjur kurrë si ish-Kryeministër për të mbajtur përgjegjësi publike para qytetarëve që ju zgjodhën. Po, sigurisht, paligjshmëria është ende aty. 

Unë do të kisha preferuar që të çoheshit këtu dhe të falënderonit 6 mijë oficerët e Policisë së Shtetit të cilët me një aksion spektakolar, i dhanë fund paligjshmërisë që ngritët ju në institucion, që kërciste deri në zyrat tuaja. 

Unë nuk mund ta besoj kurrë një kryeministër, të cilit paligjshmëria e lojërave të fatit i përplasej në fytyrë në mes të Tiranës dhe nuk merrte asnjë masë për të mbyllur këtë biznes të paligjshëm, që u kthye në plagë shoqërore, plagë familjare për ekonominë, për buxhetin e çdo familjeje dhe, mbi të gjitha, në fole kriminaliteti. 

Unë jam i gatshëm të përgjigjem para jush ditë dhe natë për të gjitha çfarë mbulon detyra ime, por veprat e Policisë së Shtetit, puna ime dhe, mbi të gjitha, ajo që kemi bërë si qeveri për mbylljen e këtij biznesi të paligjshëm flasin më shumë sesa çjerrja juaj këtu në këtë foltore. Do të ishte shumë mirë që t’i bashkoheshit përpjekjes sonë, përpjekjes së Policisë së Shtetit për të mbyllur përfundimisht atë biznes në Republikën e Shqipërisë, sepse po shkatërron familjet shqiptare.

Për sa i takon çdo aludimi lidhur me mua, lidhur me çdo anëtar të kabinetit, ne jemi të hapur, na keni këtu për t’ju dhënë çdo përgjigje që mund t’ju duhet. Jemi të gatshëm të përballemi me ju dhe me drejtësinë për çfarëdolloj gjëje, sepse kjo është shenjë e përgjegjshmërisë sonë përballë qytetarëve, por edhe përballë jush si kolegë të opozitës. Por ama jepini vetes shansin të tregoni se jeni bashkë me ne në luftën kundër krimit, jepini vetes mundësinë të tregoni përballë qytetarëve se jeni bashkë me ne në luftën kundër kriminalitetit!  Mos u shndërroni në avokatë të fshehur të atyre që deri dje bënin  qejf me ju në pushtet dhe që sot po struken cepave në pritje të aksioneve të policisë. Jepini vetes shansin të jeni në llogoren e ligjshmërisë!

Faleminderit!

Ilir Meta - Faleminderit!

(I drejtohet deputetit Sali Berisha.)

 Ju lutem, ju bëtë akuza më të rënda, ndërkohë që fjalën e kërkuat për procedurë, dhe vetëm për procedurë nuk ishte. E kërkuat fjalën për replikë dhe zoti Tahiri nuk jua përmendi emrin, as nuk foli para jush. 

(U drejtohet deputetëve të opozitës.)  Mos prisni përjashtime për të gjithë. Përjashtime ka  vetëm për zotin Berisha, sepse ai ka treguar që është lider edhe kur nuk është kryetar. Të tjerët duhet të respektojnë Rregulloren. Në qoftë se doni të gjithë të përjashtoheni nga Rregullorja, nuk ka më parlament. 

Zotërinj, në fund keni 60 minuta në dispozicion, regjistroni emrat që të merrni fjalën. Keni të drejtë të bëni interpelanca për çdo çështje, për çdo ministër.
Fjalën e ka Kryeministri Rama.

Edi Rama – U detyrova të marr fjalën, nisur jo vetëm nga çfarë u dëgjua në mikrofonin e kësaj foltoreje, por edhe për çfarë dëgjuam nga radhët e opozitës, që ka të drejtën e vet të marrë kohë për t’u shëruar prej sëmundjes së gjithëpushtetshmërisë. Është për të ardhur keq që hidhet përpjetë kur flitet për një aksion të policisë ndaj një aktiviteti kriminal. Lojërat e paligjshme të fatit përcaktohen nga ligjet e Republikës së Shqipërisë si krim ekonomik dhe ky krim ekonomik, në formën e një veprimtarie kriminale të mirorganizuar, ka lulëzuar në çdo cep të Shqipërisë, në çdo lagje të kryeqytetit, në çdo lagje të qyteteve të mëdha e të vogla, duke shkatërruar përditë jetë familjesh, djem të rinj, burra të papunë, duke shkatërruar përditë psikologjikisht e financiarisht më të varfrit dhe më të pambrojturit në këtë vend.  

Pyetja që lind është shumë e thjeshtë: Si ka mundësi që për gjithë këtë bahçe bixhozi, për gjithë këto lule të mbjella mbi roleta, mbushur fasadat e dyqaneve që hap pas hapi u kthyen në salla bixhozi, nuk ka një raport të vetëm, të  shkruar nga cilido, qoftë në zinxhirin e krimit ekonomik në Policinë e Shtetit? Si mund të ndodhë kjo? Kjo mund të ndodhë vetëm kur ky aktivitet kriminal ka mbulimin politik të Kryeministrit dhe të ministrit të Brendshëm. Askush tjetër nuk mund ta garantojë dot një aktivitet të tillë kriminal. Është thjesht e pamundur!  Logjika më elementare të shtyn të ngresh këtë pyetje dhe të japësh këtë përgjigje; një aktivitet kriminal që nuk ka nevojë as për zbulim, as për kundërzbulim, as për mjete të sofistikuara të luftës kundër krimit, as për çfarëdo qoftë tjetër, përveçse për dy palë sy, për sytë e ministrit të Brendshëm dhe për sytë e Kryeministrit. Sikur i gjithë zinxhiri i krimit ekonomik në Policinë e Shtetit të jetë i korruptuar, e ka të pamundur ta mbulojë këtë aktivitet kriminal, që zhvillohet përditë në sytë e të gjithë qytetarëve, që zhvillohet përditë në çdo rrugë, në çdo lagje, në çdo cep. Kjo është e pamundur. Ky është një aktivitet kriminal, që ka domosdoshmërinë e mbështetjes së ministrit të Brendshëm dhe të Kryeministrit personalisht, sepse as ministri i Brendshëm  i vetëm nuk e mbulon dot. 

Pra, arsyeja pse 6 mijë  policë në të gjithë territorin e Shqipërisë zhvilluan një operacion, që është më masivi në historinë e këtij vendi, është sepse ky është aktiviteti kriminal më masiv në historinë e këtij vendi. Dhe arsyeja pse u kapën aq shumë salla  dhe aq shumë kompjuterë ilegalë në Shqipëri lidhet me faktin se këto salla dhe këta kompjuterë ilegalë nuk ishin të lidhur me sistemin legal të financave të tatimeve të këtij shteti, por ishin të lidhur me sistemin ilegal të ish-ministrit të Brendshëm dhe të ish-Kryeministrit. Nuk ka asnjë mundësi tjetër në botë që kjo të ndodhë. E para.

E dyta, unë jam shumë mirëkuptues për dhembjet që sjellin këto klithma. Këto janë dhembje që sapo kanë filluar. Lufta jonë me krimin e organizuar dhe posaçërisht me krimin ekonomik, që ka lulëzuar jo vetëm në këtë fushë, por edhe në fusha të tjera, do të jetë e pashpirt. Ne do t’i shkojmë deri në fund kësaj lufte me çdo çmim. Sigurisht, kujt i janë ngatërruar ato zorrë, do të ketë edhe dhembjet e barkut. Fatkeqësisht, qendra e atij barku është këtu në Parlament. Ne nuk mund t’jua lehtësojmë dot këto dhembje, por shpresojmë që pas dhembjeve do t’ju vijë  edhe lehtësimi.

Së treti, u përmend këtu, me paturpësi, që po i bëhet gjyq një kompanie dhe foltorja e Parlamentit nuk qenka vendi ku bëhen gjyqe për kompanitë. Është absolutisht e vërtetë. Foltorja e Parlamentit dhe besoj mikrofoni i çdo njeriu që merret me politikë, nuk është për të sulmuar as kompanitë dhe as sipërmarrësit.

Vetëm këto mure e dinë se ç’kanë dëgjuar nga kjo foltore, nga ajo foltore, nga këto foltore, pikërisht në adresë individësh, sipërmarrësish dhe kompanish, jo një herë, jo dy herë, jo tri herë, por njëzet vjet me radhë nga e njëjta gojë e shthurur dhe nga i njëjti kor gojështhururish, që pas gojës së shthurur e kanë shthurur dhe e kanë bërë copë-copë këtë shtet.

Ndërkohë që ne, absolutisht, me respektin me të madh për çdo sipërmarrës dhe për çdo sipërmarrje, jemi, në të njëjtën kohë, të vendosur të garantojmë konkurrencën e lirë dhe të ndershme.

E kemi thënë dhe po e përsëris këtu: do të shkatërrojmë çdo monopol që kemi gjetur dhe do të gjejmë në rrugën tonë, në ajër, në det dhe në tokë. Konkurrenca e lirë do të vendosë dhe çdo monopol do të shkatërrohet, ashtu sikundër çdo kompani do të ketë prej nesh respektin më të madh, në emër të shtetit, jo në emër të pushtetit, dhe çdo kompani do të jetë e detyruar të përgjigjet një më një për çdo detyrim.

Së fundi, të gjitha këto, janë në fakt, shprehje e një dallimi shumë të madh mes nesh dhe jush. Është një dallim që ka qenë i qartë dje dhe bëhet përditë e më i qartë sot. Të gjitha akuzat që ju ngrini janë pjellë e asaj mendësie, të cilën e ka përcaktuar shumë bukur një filozof i madh kur thoshte: “Kush të akuzon për një gjë që s’e ke bërë, e bën, sepse është në gjendje ta bëjë vetë”.

Kush akuzon se ne po sulmojmë kompani për të hapur kompani, e ka bërë vetë. Kush akuzon se ne po sulmojmë lojëra fati, për të hapur lojëra fati, e ka bërë vetë. Kush akuzon se ne i marrim vendimet brenda mureve të shtëpisë, e ka bërë vetë.

Ja ku jemi këtu sot, qartësisht të dallueshëm nga njëri-tjetri, është një dallim që shqiptarët e panë, e bënë shumë të qartë më 23 qershor dhe është një dallim që s’kemi fare ndërmend ta bëjmë të padukshëm, por do ta bëjmë përditë e më të dukshëm.

Në këtë republikë do të respektohet cilido që respekton ligjin, cilido që bën biznes, pa i hipur në qafë askujt tjetër. Nga ana tjetër, mbulesa politike për ruleta, për fluturime, për lundrime dhe për një mijë e një zullume të tjera, për galeri nën tokë, për puse, për rrugë të lirë të boteve dhe autoboteve nuk ekziston më, nuk ka më mbulesë politike për të gjitha këto. Të gjithë janë në rrugën drejt daljes zbuluar, të konkurrencës së lirë, a cila është i vetmi instrument që vendos se cili është më i miri dhe më i forti.

Ilir Meta – Ju lutem, nuk jua përmendi emrin! Asnjëherë nuk jua ka përmendur emrin!

(Ndërhyrje nga zoti Berisha.)

Kryeministër kam qenë edhe unë, s’ke qenë vetëm ti. Ka qenë edhe zoti Fino. Ai foli në parim.

Dakord, dy minuta replikë dhe respektoni kohën.

Sali Berisha – Së pari, në qoftë se nuk më akuzoi për lidhje me industrinë e bixhozit, atëherë ju nuk e dëgjuat, por ai më akuzoi, të paktën, 10 herë për këtë lidhje.

Unë preferoj t’i them këto fjalë zotit Rama: Je një gënjeshtar kongjenital. Pse je gënjeshtar kongjenital? Sepse thua se nuk është ndërmarrë asnjë veprim ndaj lojërave të fatit, në një kohë kur policia kriminale, që ju e shkritë, për shkak të dosjeve që dispononte për ju, ka bërë 262 denoncime në prokurori dhe ka ndërmarrë aksione, edhe për Fidelin. Ja ku e keni Fidelin, një nga kalorësit e lojërave të bixhozit. Pyesni ata që shpërndanin karta Regency si karta identiteti! Pyetni pak!

Aksioni kishte një qëllim: t’i hapje fushën vëllaçkos së “Hakmarrje për Drejtësi”, e cila po fut me shpejtësi të madhe me qindra makina çdo ditë në Shqipëri.

Cilin keni çuar në gjykatë? Cilin keni në listë për ta çuar në prokurori nga ky aksion? Ju flisni për krim monstruoz ekonomik pa kriminelë. Ç’është kjo? Ku janë kriminelët? 

Jeni qesharakë! Të pabesueshëm! Ju e bëtë operacionin vetëm për dy qëllime: për t’i hapur rrugën “Hakmarrjes për Drejtësi” dhe lidhjeve pasurore që keni me të. E bëtë operacionin për të shkrirë Policinë Kriminale, e cila dispononte dosjet tuaja, të lidhjeve të tmerrshme me të gjitha bandat, nga banda e Lushnjës te “Hakmarrja” e te banda të tjera, te kontrabanda e etërve, e familjeve etj.

Prandaj duhej shkrirë Policia Kriminale, prandaj duhej montuar një operacion pa asnjë kriminel, i një krimi monstruoz pa asnjë kriminel, i fajtorëve pa fund dhe i fajtorëve pa faj.

Çfarë bëhet kështu? Ky është shteti i dordolecit. Si mund të flisni në këtë mënyrë?! Del kreu i ekzekutivit dhe flet për krim monstruoz. Ku i ka kriminelët?! Çdo shqiptar do t’i dijë. Çfarë mendoni ju, se  janë hunj të kuq shqiptarët? Jo, zotëri! 

Shkoni dhe minoni pallatet! Le të hiqet çdo pallat pa leje! Po kullës që po ndërton me Koçon në Qeparo, 30 metra buzë ujit, në ligatinë, kur do t’ia vësh minat? Çfarë kujton ti, se po i mbyll sytë e kësaj shoqërie?! Jo, jo, kurrën e kurrës! 

Po pallatet e Sadri Abazit në Golem, që ministri yt, me urdhrin tënd, urdhëroi të mos preken?! Po pallatet e Gjushit?!

Ti je qesharak! Po pallatit të zonjës suaj të fundit, që e ke në kundërshtim me të gjitha kushtet ligjore, kur do t’ia vësh minat?!

Ti, zotëri, mendon se mund t’i mashtrosh shqiptarët , por thjesht mashtron ca burra e gra, të cilët nuk kanë interesa të tjera përveçse personale, ndërsa shqiptarët do të të japin ty përgjigjen më të merituar, dhe shumë shpejt.

Ilir Meta – Zoti Rama, urdhëroni!

Edi Rama – Besoj se kushdo që ndjek këtë seancë, kur dëgjon këto klithma dhimbjeje teksa flitet për lojëra fati, dy mendime mund të ketë: kështu bërtet një bixhozxhi që ka humbur lekët, ose një kryeministër që ka fituar lekë nga kjo punë.

Ilir Meta – Kalojmë te pika tjetër e rendit të ditës.

(Ndërhyrje nga zoti Fidel Ylli)

Zoti Fidel, ju keni të drejtë, sepse jua përmendi emrin. Jo vetëm kaq, por jua përmendi edhe pa të drejtë. Megjithatë...

(Përsëri ndërhyrje nga zoti Ylli)

Tani, unë i di raportet tuaja. Ju keni një alkimi për njëri-tjetrin, kështu që, nëse doni të përgjigjeni, mirë... po unë mendoj se nuk ka nevojë.

Zoti Fidel Ylli ka të drejtën e replikës për dy minuta.

Fidel Ylli – Zoti ish-kryetar i opozitës, doja të të thosha dy fjalë. 

Kam thënë një shprehje dikur në Parlament: “Më shani, më shani, por mirë bëni se kështu nuk harrohesh”. Është mirë të jesh në gojë të ish-Kryeministrit. 

Po deklaroj publikisht që s’kam hyrë ndonjëherë në salla bixhozi, e jo më të kem ndonjë kompani lojërash fati. Unë e kuptoj sikletin që keni ju, zoti Berisha, sepse, nga qind për qind të fitimit, ku vetëm 20% e kompanive të basteve paguajnë 5 milionë dollarë në muaj, kushedi sa ka qenë evazioni fiskal dhe fitimi i atyre kompanive që ka mbështetur qeveria juaj në gjithë këto vite, duke i bërë monopol.

Unë nuk kam dalë të bëj as avokatin e qeverisë dhe as të zotit Rama, as të zotit ministër të Brendshëm, por ju premtoj se në ditët në vijim do të shikoni se çfarë do të ndodhë me këto kompani dhe me këta njerëz, që kanë bërë evazion fiskal. 

Ne kemi marrë parasysh gjithçka, edhe kostot që do të ketë, por duhet të dini një gjë: monopolet në këtë vend, ashtu siç tha edhe zoti Rama, do të shkrihen një herë e përgjithmonë. 

Ju mund të vazhdoni të përmendni emrat e biznesmenëve të grupit tonë parlamentar, por, mbi të gjitha, ka prokurori, ka gjykata, ka institucione që marrin në analizë punën e bërë. 

Edhe ju keni biznesmenë si deputetë, por ne nuk po bëjmë luftë shtrigash me ta; edhe kur kemi qenë në opozitë ka pasur biznesmenë të nderuar në grupin parlamentar të PD-së, por ne nuk jemi marrë me ta dhe me biznesin e tyre.

Në qoftë se keni ndonjë gjë për mua, keni një deklarim pasurie, keni edhe një prokurori. Boll bëtë luftë shtrigash me grupin tonë parlamentar, boll me injorimin e biznesit! 

Ne jemi këtu për të realizuar programin e Rilindjes, i cili sapo ka filluar dhe, të jeni të sigurt, se shumë shpejt do të shikoni rezultatet e punës së qeverisë së zotit Rama dhe të gjithë këtij stafi të mrekullueshëm.

Faleminderit!

Ilir Meta – Faleminderit, zoti Ylli!

Tani ju ftoj të përqendrohemi, sepse kemi një çështje të rëndësishme, kemi projektvendimin “Për dhënie pëlqimi për emërimin e kryetarit të Gjykatës Kushtetuese, zotit Bashkim Dedja”. 

Siç jeni në dijeni, zoti Bashkim Dedja është emëruar nga Presidenti i Republikës si Kryetar i Gjykatës Kushtetuese me dekretin nr.8341, datë 09.10.2013, në mbështetje të nenit 125, pika 4 të Kushtetutës dhe nenit 7, pika 4 të ligjit nr.8577, datë 10.02.2000 “Për organizimin dhe funksionimin e Gjykatës Kushtetuese”. Prandaj, dua të ftoj, në emër të Komisionit përgjegjës për Çështjet Ligjore, Administratën Publike dhe të Drejtat e Njeriut, zotin Xhafaj.

(Diskutime në sallë)

Dakord, fjalën e ka relatori i çështjes, zoti Armando Subashi.

Armando Subashi – Faleminderit, zoti Kryetar!

 Siç e thatë edhe ju, pranë parlamentit ka ardhur dekreti i Presidentit të Republikës, për emërimin e zotit Bashkim Dedja Kryetar i Gjykatës Kushtetuese.

Në bazë të Rregullores së Kuvendit, Komisioni për Çështjet Ligjore, Administratën Publike dhe të Drejtat e Njeriut mori në shqyrtim këtë dekret. Në bazë të neneve përkatëse të Kushtetutës, të neneve përkatëse të ligjit organik “Për organizimin dhe funksionimin e Gjykatës Kushtetuese”, por edhe nën dritën e disa vendimeve të Gjykatës Kushtetuese,  që e kanë zhvilluar këtë jurisprudencë, duke u mbështetur edhe në Rregulloren e Kuvendit, komisioni e shqyrtoi këtë dekret duke pasur parasysh jo vetëm përmbushjen e kritereve formale-ligjore, por edhe kriteret e meritës së kandidaturës së sjellë nga Presidenti i Republikës, në bazë të orientimeve që ka dhënë vetë Gjykata Kushtetuese në vendimet e saj.

Kolegët e kanë përpara raportin që ka bërë komisioni, prandaj nuk dua të zgjatem shumë.

Si përfundim, nga shqyrtimi i kësaj kandidature u arrit në përfundimin se zoti Dedja nuk plotëson vetëm kriteret normalo-ligjore për të qenë Kryetar i asaj gjykate, por edhe kriteret e meritës, pasi në 3 vjetët që shkuan, ai e ka ushtruar këtë detyrë, pra ka qenë Kryetar i Gjykatës Kushtetuese. Për rrjedhojë, komisioni i propozon Kuvendit të Republikës së Shqipërisë që të japë pëlqimin për këtë kandidaturë dhe ta votojë atë. 

Faleminderit!

Ilir Meta – Faleminderit, zoti Subashi!

Dua t’ju kujtoj se, bazuar në pikën 6 të nenit 111 të Rregullores, parashikohet debat në këtë rast vetëm nëse ka një kërkesë të depozituar nga të paktën një kryetar grupi parlamentar. Meqenëse nuk kemi asnjë kërkesë të tillë, kalojmë menjëherë në shprehjen e grupeve parlamentare.

Grupi parlamentar i PR-së, zoti Mediu, a jeni dakord?

(Zoti Mediu shprehet dakord.)

Faleminderit!                   

Grupi Parlamentar i PDIU-së?

(Përfaqësuesi i grupit shprehet dakord.)

Faleminderit!                   

Grupi Parlamentar i LSI-së?

Po, zoti Vasili.               

Petrit Vasili – I nderuar Kryetar,

 
Të nderuar kolegë deputetë,

Grupi Parlamentar i LSI-së shpreh mbështetjen e vet për kandidaturën e zotit Dedja, njëkohësisht edhe për dekretin përkatës nr.834 të Presidentit, të muajit tetor 2013.

Ky vendim i grupit vjen duke vlerësuar veprimtarinë dhe drejtimin e paanshëm e të ekuilibruar të Gjykatës Kushtetuese, të pandikuar nga politika dhe të udhëhequr nga Kushtetuta e ligji.

Gjithashtu, logjika e mbështetjes së kandidaturës së zotit Dedja është një shprehje e vazhdimësisë së institucioneve të rëndësishme dhe kushtetuese, siç është Gjykata Kushtetuese. Në këtë mënyrë konsolidohet ecuria pozitive afatgjatë dhe e ekuilibruar e institucioneve kushtetuese dhe ecet në rrugën e një normaliteti funksional të institucioneve.

I gjithë procesi i përzgjedhjes respektoi plotësisht kërkesat e ligjit. Kandidatura e zotit Dedja ka përmbushur siç duhet, qoftë nga pikëpamja profesionale, por edhe nga pikëpamja ligjore, të gjitha detyrimet që rridhnin nga ushtrimi i funksionit të saj.

Gjithashtu, në mënyrë të veçantë, dua të nënvizoj se e gjithë mënyra se si ka përvijuar procesi dhe e gjithë ajo që ky proces ndërtoi, është një ogur i mirë, që, më në fund, në politikë mbizotëron gjakftohtësia dhe racionaliteti, në të mirë të mbështetjes së normalitetit, vazhdimësisë së institucioneve dhe  të mirës publike. 

Për ta mbyllur, rikonfirmoj edhe një herë mbështetjen ndaj kësaj kandidature dhe kënaqësinë për një proces normal dhe konsensual.

Faleminderit!

Ilir Meta – Faleminderit!

Grupi Parlamentar i PD-së, zoti Paloka, a jeni dakord?

(Zoti Paloka shprehet dakord.)

Faleminderit!                   

Grupi Parlamentar i PS-së?

Po, zoti Ruçi.

Gramoz Ruçi – Zoti Kryetar,

Sigurisht, dekreti i Presidentit do të vazhdojë rrugën procedurale për dhënien e pëlqimit nga ana e parlamentit, prandaj nuk është e nevojshme që ne të shprehemi me të folur. Por, përpara se të kalojmë në fazën e votimit, unë kërkoj 10 minuta pushim për t’u konsultuar me grupin.

Faleminderit!

Ilir Meta – Atëherë, edhe kjo çështje përfundon.

Çështja e fundit e rendit të ditës, që janë diskutimet jashtë rendit të ditës, do të zhvillohet pas procesit të votimit. 

Bëjmë 15 minuta pushim dhe më pas fillojmë me votimet e të tria çështjeve që kanë ngelur.  

(Pas pushimit.)

Ilir Meta – Së pari, u lutem deputetëve të vendosin kartat në sistem, pasi do të  kryejmë procesin e votimit.

Së dyti, sekretaria të bëjë edhe një herë verifikimin e kartave dhe të deputetëve, që të mos kemi karta të vendosura pa qenë deputeti në sallë.

Së treti, te votimi për prezencën kemi pasur raste ku deputetët kanë votuar kundër pa dashje. Kështu që ju kujtoj të gjithëve se për prezencën votohet pro.

Atëherë, fillojmë procesin e votimit për çështjet e rendit të ditës që diskutuam më parë. 

Në bazë të nenit 56 të Rregullores së Kuvendit, hapim votimin me elektronikë për prezencën.

Mbyllet votimi.

Janë 125 deputetë të pranishëm.

Kalojmë në votimin e projektligjit “Për ratifikimin e marrëveshjes ndërmjet Këshillit të Ministrave të Republikës së Shqipërisë dhe qeverisë së Republikës së Indisë “Për shmangien e tatimit të dyfishtë dhe parandalimin e evazionit fiskal për tatimet mbi të ardhurat dhe kapitalin”.

Në mbështetje të nenit 78 të Kushtetutës dhe nenit 55 të Rregullores, për këtë projektligj kërkohet shumicë e thjeshtë votash.

Hapet votimi në parim, me elektronikë.

Mbyllet votimi.

126 vota pro.

Miratohet projektligji në parim.  

Kalojmë në votimin nen për nen, me karton, të projektligjit.

Kush është dakord me nenin 1? Kundër?  Abstenim?  

Miratohet.

Kush është dakord me nenin 2? Kundër?  Abstenim?  

Miratohet.

Hapet votimi me elektronikë, në tërësi.

Mbyllet votimi.

125 vota pro. Nuk ka kundër. Nuk ka abstenim.

Kuvendi miraton në tërësi projektligjin.

Kalojmë te votimi i projektligjit “Për sigurinë në anije dhe në porte”.

Hapet votimi me elektronikë, në parim.

Mbyllet votimi.

124 vota pro. Asnjë kundër. Asnjë abstenim.

Miratohet në parim projektligji.

Kalojmë në votimin nen për nen të projektligjit. 

Siç jeni njohur edhe me raportet, komisionet kanë bërë vërejtjet e tyre. Disa prej sugjerimeve të komisioneve për dhënie mendimi janë pasqyruar edhe në raportin e komisionit përgjegjës.

Atëherë fillojmë votimin me karton.

Kush është dakord me nenin 1, me vërejtjet e Komisionit për Veprimtaritë Prodhuese, Tregtinë dhe Mjedisin, për zëvendësime fjalësh? Kundër?  Abstenim?  

Miratohet.

Kush është dakord me nenin 2, me vërejtjet e Komisionit për Integrimin Europian, për riformulim të shkronjës “d”? Kundër? Abstenim?  

Miratohet.

Kush është dakord me nenin 3, me vërejtjet e Komisionit për Integrimin  Europian, për shtim përkufizimi sipas pikës 13 të nenit, sipas formulimit të paraqitur për shtim fjalësh në pikat 16, 23, 24 dhe zëvendësime fjalësh në pikën 18? Kundër? Abstenim?  

Miratohet.

Kush është dakord me nenin 4, me vërejtjet e Komisionit për Sigurinë Kombëtare, për shtim fjalësh në pikën 3? Kundër? Abstenim?  

Miratohet.

Kush është dakord me nenin 5, me vërejtjet e Komisionit për Veprimtaritë Prodhuese, Tregtinë dhe Mjedisin, për shtim fjalësh në shkronjën “c” dhe heqje fjalësh në shkronjën “ç”? Kundër? Abstenim?  

Miratohet.

Kush është dakord me nenin 6, sipas variantit të propozuar? Kundër? Abstenim?  

Miratohet.

Kush është dakord me nenin 7, me vërejtjet e Komisionit për Veprimtaritë Prodhuese, Tregtinë dhe Mjedisin, për heqje fjalësh në pikën 2? Kundër? Abstenim?  

Miratohet.

Kush është dakord me nenin 8, me vërejtjet e Komisionit për Veprimtaritë Prodhuese, Tregtinë dhe Mjedisin, për riformulim të pikës 2? Kundër? Abstenim?  

Miratohet.

Kush është dakord me nenin 9, sipas variantit të propozuar? Kundër? Abstenim?  

Miratohet.

Kush është dakord me nenin 10, me vërejtjet e Komisionit për Veprimtaritë Prodhuese, Tregtinë dhe Mjedisin, për heqje fjalie në pikën 1, shtim fjalie në pikën 2 dhe heqje të pikës 3? Kundër? Abstenim?  

Miratohet.

Kush është dakord me nenin 11, me vërejtjet e Komisionit për Veprimtaritë Prodhuese, Tregtinë dhe Mjedisin, për zëvendësime fjalësh në pikat 1 dhe 2? Kundër? Abstenim?  

Miratohet.

Kush është dakord me nenin 12, sipas variantit të propozuar? Kundër? Abstenim?  

Miratohet.

Kush është dakord me nenin 13, me vërejtjet e Komisionit për Veprimtaritë Prodhuese, Tregtinë dhe Mjedisin, për riformulim të pikës 1, shtim fjalësh në pikën 2 dhe riformulim të pikës 3? Kundër? Abstenim?  

Miratohet.

Kush është dakord me nenin 14, sipas variantit të propozuar? Kundër? Abstenim?  

Miratohet.

Kush është dakord me nenin 15, sipas variantit të propozuar? Kundër? Abstenim?  

Miratohet.

Kush është dakord me nenin 16, sipas variantit të propozuar? Kundër? Abstenim?  

Miratohet.

Kush është dakord me nenin 17, sipas variantit të propozuar? Kundër? Abstenim?  

Miratohet.

Kush është dakord me nenin 18, me vërejtjet e Komisionit për Veprimtaritë Prodhuese, Tregtinë dhe Mjedisin, për pikën 5, konkretisht: zëvendësime fjalësh në shkronjat “c” dhe “ç”? Kundër? Abstenim?  

Miratohet.

Kush është dakord me nenin 19, sipas variantit të propozuar? Kundër? Abstenim?  

Miratohet.

Kush është dakord me nenin 20, sipas variantit të propozuar? Kundër? Abstenim?  

Miratohet.

Kush është dakord me nenin 21, sipas variantit të propozuar? Kundër? Abstenim?  

Miratohet.

Kush është dakord me nenin 22, sipas variantit të propozuar? Kundër? Abstenim?  

Miratohet.

Kush është dakord me nenin 23, sipas variantit të propozuar? Kundër? Abstenim?  

Miratohet.

Kush është dakord me nenin 24, me vërejtjet e Komisionit për Veprimtaritë Prodhuese, Tregtinë dhe Mjedisin, për ndryshime në renditjen e pikave 1, 2 dhe 3, riformulim të pikave 1 e 3 dhe zëvendësime fjalësh në pikën 2? Kundër? Abstenim?  

Miratohet.

Kush është dakord me nenin 25, me vërejtjet e Komisionit për Veprimtaritë Prodhuese, Tregtinë dhe Mjedisin, për bashkim të pikave 1 dhe 3, riformulim, si dhe shtim të pikës 3 pas pikës 2, me përmbajtje sipas raportit të paraqitur? Kundër? Abstenim?  

Miratohet.

Kush është dakord me nenin 26, sipas variantit të propozuar? Kundër? Abstenim?  

Miratohet.

Kush është dakord me nenin 27, me vërejtjet e Komisionit për Veprimtaritë Prodhuese, Tregtinë dhe Mjedisin, për heqje dhe zëvendësime fjalësh në pikën 2? Kundër? Abstenim?  

Miratohet.

Kush është dakord me nenin 28, sipas variantit të propozuar? Kundër? Abstenim?  

Miratohet.

Kush është dakord me nenin 29, sipas variantit të propozuar? Kundër? Abstenim?  

Miratohet.

Kush është dakord me nenin 30, sipas variantit të propozuar? Kundër? Abstenim?  

Miratohet.

Kush është dakord me nenin 31, sipas variantit të propozuar? Kundër? Abstenim?  

Miratohet.

Kush është dakord me nenin 32, sipas variantit të propozuar? Kundër? Abstenim?  

Miratohet.

Kush është dakord me nenin 33, me vërejtjet e Komisionit për Veprimtaritë Prodhuese, Tregtinë dhe Mjedisin, për zëvendësime emërtimesh në shkronjat “c” dhe “ç”? Kundër? Abstenim?  

Miratohet.

Kush është dakord me nenin 34, me vërejtjet e Komisionit për Veprimtaritë Prodhuese, Tregtinë dhe Mjedisin, për riformulim neni? Kundër? Abstenim?  

Miratohet.

Kush është dakord me nenin 35, me vërejtjet e Komisionit për Veprimtaritë Prodhuese, Tregtinë dhe Mjedisin, për heqje dhe zëvendësim fjalësh në pikën 1? Kundër? Abstenim?  

Miratohet.

Kush është dakord me nenin 36, sipas variantit të propozuar? Kundër? Abstenim?  

Miratohet.

Kush është dakord me nenin 37, me vërejtjet e Komisionit për Veprimtaritë Prodhuese, Tregtinë dhe Mjedisin, për zëvendësime dhe shtim fjalësh  në pikën 1 dhe riformulim të pikës 2? Kundër? Abstenim?  

Miratohet.

Kush është dakord me nenin 38, me vërejtjet e Komisionit për Veprimtaritë Prodhuese, Tregtinë dhe Mjedisin, për ndryshim titulli dhe shtim fjalësh në fund të nenit? Kundër? Abstenim?  

Miratohet.

Kush është dakord me nenin 39, sipas variantit të propozuar për hyrjen në fuqi të ligjit? Kundër? Abstenim?  

Miratohet.

Atëherë, hapim votimin me elektronikë, në tërësi.

Mbyllet votimi.

126 vota pro, asnjë kundër, asnjë abstenim.

Miratohet ky projektligj në tërësi.

Kalojmë te pika tjetër e rendit të ditës, te projektvendimi “Për dhënie pëlqimi për emërim të Kryetarit të Gjykatës Kushtetuese, zotit Bashkim Dedja”.

Lidhur me procedurën e votimit, sqaroj se, në bazë të nenit 60, pika 1/1 të Rregullores së Kuvendit, votimi është nominal. Në votimin nominal, në bazë të nenit 59, pika 2 e Rregullores së Kuvendit, drejtuesi i seancës  ose sekretari i caktuar prej tij thërret deputetët sipas rendit alfabetik të mbiemrit të tyre dhe ata përgjigjen me zë të lartë pro, kundër apo abstenim.

Shërbimi i Teknologjisë së Informacionit ka marrë të gjitha masat për funksionimin e sistemit, në mënyrë që deputeti të shprehet me mikrofon për alternativën që zgjedh.

Me këtë rast, ftoj sekretariatin të zërë vend për të zhvilluar procedurën e votimit, pra, sekretarin e këtij sekretariati, zotin Armando Subashi, si dhe anëtarët: zotin Arben Ristani dhe zotin Vangjel Tavo.

Armando Subashi - Atëherë, fillojmë me procedurën e votimit. Siç e tha edhe Kryetari, në bazë të nenit 60, pika 1/1, votimi është nominal, dhe, sipas nenit 59 të Rregullores së Kuvendit, votimi nominal presupozon thirrjen e emrave mbi bazë të mbiemrit të të gjithë deputetëve, duke deklaruar secili prej tyre votën pro, kundër ose abstenim, apo edhe nëse nuk dëshiron të marrë pjesë në votim, sipas rastit.

Abazi Sadri  
- Pro

Ademi Voltana 
- Pro

Ahmetaj Arben 
- Mungon

Angjeli Anastas 
- Pro

Balla Taulant
- Pro

Baraj Besnik
- Pro

Bejko Eduard
- Pro

Bejko Gentian 
- Pro

Beqja Ilir

- Mungon

Berisha Sali

- Pro

Bitri Robert

- Pro

Blushi, Ben

- Pro

Boçi Luçiano
- Pro

Bode Ridvan
- Mungon

Bogdani Gert
- Mungon

Braçe Erion 
- Pro

Braho Spartak 
- Pro    

Bregu Majlinda  
- Pro   

Bufi Majlinda   
- Pro  

Bumçi Aldo      
- Pro  

Bushati Ditmir   
- Mungon

Bushati Helidon   
- Pro

Bushi Artur      
- Pro

Bylykbashi Oerd  
- Pro

Bzhetaj Gjovalin 
- Pro

Cani Shkëlqim 
- Mungon

Cara Igli 

- Pro

Cara Parid   

- Pro  

Çela Agron 

- Pro

Celibashi Ilirian 
- Pro

Çuko Arben 
- Pro

Dade Arta 

- Pro

Dashi Kozma 
- Pro

Deda Albina 
- Pro

Doda Mesila   
- Pro

Dokle Namik 
- Pro

Doshi Tom    
- Mungon

Duka Agron  
- Pro

Dule Vangjel  
- Pro

Dushaj Besnik  
- Pro

Duzha Luan    
- Mungon

Elmazi Liljana 
- Pro

Fino Bashkim 
- Pro

Frroku Mark 
- Pro

Fufi Mhill  

- Pro

Gaçi Artan  

- Pro 

Gjermeni Eglantina 
- Pro

Gjiknuri Damian 
- Pro

Gjosha Klajda 
- Pro

Hafizi Mimoza 
- Pro

Halimi Eduard 
- Pro

Harito Milena 
- Mungon

Haxhinasto Edmond  - Pro

Hoxha Bedri  
- Pro

Hysi Vasilika    
- Pro

Idrizi Shpëtim  
- Pro

Imami Arben   
- Pro

Islami Kastriot  
- Pro

Kadeli Gjovalin 
- Pro

Kapurani Piro    
- Pro

Keta Roland     
- Pro

Kllogjri Bujar  
- Mungon

Klosi Blendi 
- Pro

Koçi Ervin    
- Pro

Kodheli Mimi 
- Pro

Koka Lefter 
- Pro

Kokëdhima Koço 
- Pro

Kopliku Namik 
- Pro

Kosova Halim 
- Pro

Kruja Keltis 
- Pro

Kryemadhi Monika 
- Pro

Kushi Evis      
- Pro

Leskaj Valentina    
- Pro

Lutaj Piro  

- Pro

Majko Pandeli  
- Pro

Mamo Omer    
- Pro

Manja Ulsi    
- Pro

Marto Andrea 
-  Pro
Mediu Fatmir 
- Pro
Meta Ilir       
- Pro

Mima Florjon 
- Pro

Muçmata Vexhi 
- Pro

Muhedini Tahir 
- Pro

Naço Nasip  
- Pro

Ndoka Nard    
- Pro

Ndreu Pjerin    
- Pro

Nikolla Lindita 
- Pro

Noka Flamur    
- Pro

Olldashi Sokol  
- Pro

Paloka Edi   
- Pro

Papa Gjergji  
-  Pro

Patozi Astrit 
- Pro

Pendavinji Ilirian 
- Mungon

Petraj Ylli

- Pro

Peza Alfred 

- Pro

Peza Dashamir 
-  Mungon

Pollo Genc  

- Pro

Prenga Armando 
- Pro

Qefalia Xhemal 
- Pro

Qirici Elena  
- Pro

Rakipi Aqif

- Pro

Rama Edi      
- Pro

Rama Luan  
- Pro

Rehovica Gledjon  
- Pro

Ristani Arben        
- Pro

Ruçi Gramoz      
- Pro

Ruli  Genc      
- Pro

Selami Eduard  
- Pro

Selami Shkëlqim  
- Pro

Spahiu Klodiana   
- Pro

Spahiu Përparim 
- Pro

Spaho Edmond 
- Pro
Sterkaj Paulin  
- Pro

Strazimiri Gent 
- Pro

Subashi Armando 
- Pro

Suli Rakip      
- Pro

Shalsi Eduard 
- Pro

Shehi Dashamir   
- Pro

Shehu Sherefedin    
- Pro

Shehu Ylli        
- Pro

Tabaku Jorida  
- Pro

Tafaj Myqerem   
- Pro

Tahiri Dashamir 
- Pro

Tahiri Saimir   
- Pro

Tavo Vangjel  
- Pro

Toçi Fatmir     
- Pro

Topalli Jozefina   
- Pro

Turku Ardjan       
- Pro

Ulqini Musa       
- Pro

Valikaj Ermonela   
- Pro

Vasili Petrit         
- Pro

Veliaj Astrit           
- Pro

Veliaj Erion         
- Pro

Vokshi Albana           - Pro
Xhaçka Olta 
- Pro
Xhafaj Fatmir  
- Pro

Xhakolli Ilir   
- Pro
Xhuvani Luiza 
- Pro

Ylli Fidel         
- Pro
Zeneli Alban 
- Mungon
Ziçishti Ylli 
- Pro

(Pas disa minutash zoti Subashi lexon procesverbalin e mbajtur.)
Procesverbal për dhënien e pëlqimit për Kryetar të Gjykatës Kushtetuese, zotit Bashkim Dedja:

“Sekretariati për Procedurat dhe Votimin, pasi zhvilloi procedurën e votimit nominal, deklaron zhvillimin e tij në përputhje të plotë me nenin 59, pika 2, dhe nenin 60, pika 1/1 të Rregullores së Kuvendit.

Në përfundim të procesit të votimit, Sekretariati për Procedurat dhe Votimet zhvilloi procedurën për numërimin e votave dhe nxjerrjen e rezultatit. Nga numërimi i votave rezultoi se në votim morën pjesë 126 deputetë. Për dhënien e pëlqimit për Kryetar të Gjykatës Kushtetuese, rezultoi si vijon: votuan pro 126 deputetë, asnjë kundër, asnjë abstenim, nuk morën pjesë në votim 14 deputetë për shkak të mungesës. 

Mbështetur në rezultatin e votimit dhe, duke pasur parasysh se Kuvendi vendos me shumicën e votave, në prani të më shumë se gjysmës së anëtarëve të tij, në mbështetje të nenit 78, pika 1, të Kushtetutës dhe nenit 55, pika 1 të Rregullores së Kuvendit, Sekretariati për Procedurat dhe Votimet deklaron se Kuvendi jep pëlqimin për emërimin e zotit Dedja Kryetar të  Gjykatës Kushtetuese”. 

Ky procesverbal mbahet sot, më 31.10.2013.

Ju faleminderit!

Ilir Meta – Faleminderit Sekretariati për Procedurat dhe Votimet dhe zotit Subashi për punën e bërë! Me këtë rast, besoj se edhe në emrin tuaj,  i dërgojmë përshëndetje dhe urime zotit Bashkim Dedja si Kryetar i zgjedhur i Gjykatës Kushtetuese.

Vazhdojmë me diskutime jashtë rendit të ditës. 

Fjala është për deputetin Përparim Spahiu.

Përparim Spahiu -  I nderuar zoti drejtues i seancës,

Të nderuar kolegë deputetë,

Përshëndes nismën e ministrit të Energjisë dhe Industrisë, zotit Damian Gjiknuri, të bërë para dy ditësh, për ngritjen e një grupi pune për vlerësimin e përgjithshëm të aktivitetit minerar të rajonit krom-mbajtës të Bulqizës. 

Dua të besoj se pas aksionit “Fund marrëzisë”, maxhoranca qeverisëse do ta nisë atë dhe mund ta cilësoj pa frikë “Fund të tragjedisë”. Ka shumë arsye që e bëjnë të domosdoshme ndërmarrjen e një aksioni të tillë. Mjafton të kujtojmë se mbi 70 minatorë kanë humbur jetën nën rrënoja për të siguruar jetesën e familjeve të tyre apo edhe viktimat e luftës mes bandave apo grupeve rivale, siç e quan shtypi, që lidhen me kromin.

Vetëm 3 vjetët e fundit në 20 incidente të armatosura kanë mbetur 5 viktima, mes të cilave edhe kalimtarë të pafajshëm, si dhe janë plagosur shumë të tjerë. Duke marrë shkas nga këto dhe shumë aksidente të tjera, ndërhyrja duhet të jetë e domosdoshme dhe sa më e shpejtë të jetë e mundur, për t’u dhënë fund tragjedive të tjera.

Një javë më parë, në seancën maratonë të këtij Kuvendi, nuk pata mundësi t’ju vija në dijeni për përfundimin e një takimi që pata me sindikalistë dhe inxhinierë të kësaj miniere si deputet i zonës. Ky takim më nxiti të bëj publike sot në Kuvend situatën alarmante të keqshfrytëzimit të saj. 

Ministria, por edhe institucionet e linjës, edhe pse pak ditë në postet e tyre, duhet të jenë në dijeni që miniera po vazhdon, edhe në këto ditë që po flasim, të shfrytëzohet në mënyrë barbare dhe pa asnjë kriter, duke vrapuar pas kromit, aty ku është e ku nuk është. Sipas specialistëve, tashmë, ajo ka mbetur vetëm në një këmbë mbajtëse.

Gjithashtu, do të kërkoja, ashtu siç u shpreh edhe ministri, që grupi i kontrollit, por edhe institucionet e tjera shtetërore, të verifikojnë urgjentisht gjendjen aktuale të minierës dhe të japin garanci për vazhdimësinë e shfrytëzimit të saj të mëtejshëm në kushte normale, në mënyrë që të mos rrezikohen jetë njerëzish. Unë nuk dua ta besoj, por sot në Bulqizë thuhet se një ditë ky vend mund të fundoset. 

Të nderuar kolegë, nuk kam ndër mend të përsëris asgjë nga premtimet e vjetra, të cilat sot janë përpara nesh për t’u realizuar, si: ulja e moshës së pensionit të minatorëve, statusi i tyre apo renta minerare, sepse të gjitha këto do të ishin pa vlerë në rast se kjo minierë, kjo pasuri e çmueshme kombëtare, do të vazhdojë të shfrytëzohet në këtë mënyrë barbare.

Kjo minierë, që llogaritet të ketë rreth 10 milionë tonë rezerva minerare ose 2 miliardë dollarë, sot nuk përligj hallet e rënda dhe varfërinë ekstreme që u ka sjellë banorëve të saj. Besoj se ndërhyrja që u deklarua para dy ditësh do të jetë vërtet serioze për të na treguar gjendjen reale të minierës dhe për të punuar me një vizion të qartë për të ardhmen, në mënyrë që banorët e këtyre anëve jo vetëm të sigurojnë mbijetesën, duke punuar në kushte normale, por edhe të synojnë të përmirësojnë jetesën e tyre. 

Me këtë rast, përshëndes tim atë dhe mjaft minatorë të dalë në pension, që kanë punuar në atë kohë, që të gjithë e quajmë kohën e xhaxhit. 

Faleminderit!

(Drejtimin e seancës e merr zoti Dule.)

Vangjel Dule – Faleminderit, zoti Spahiu!

Zoti Eduard Halimi, urdhëroni!

Eduard Halimi – I nderuar zoti drejtues i seancës,

Të nderuar kolegë deputetë të së djathtës dhe deputetë të së majtës, që keni ikur të festoni festën e Halloween-it.

Politika është arti i gjesteve dhe i veprimeve, siç është edhe gjesti i sotëm i braktisjes së parlamentit. Kur dëgjuam për herë të parë Ramën në këtë parlament t’u thoshte shqiptarëve se ai do të udhëhiqte dhe nuk do të qeveriste, disa e quajtën lajthitje dhe eufori, ndërsa disa të tjerë lapsus; kur ai ditën e parë si Kryeministër kërcënoi gjyqtarë e prokurorë se nuk do të pyeste për Kushtetutën, unë gjykova se si Kryeministër kishte rënë në euforinë e fillestarëve; kur krenohej para të huajve se po e transformonte zyrën e tij, duke e shndërruar në luks, por pa tender, pa procedurë dhe pa ligj, menduam se ishte vetëm një delirant fillestar. Po bëhen 50 ditë dhe në këto 50 ditë gjithçka po shkon drejt paligjshmërisë dhe arbitraritetit. Udhëheq si Kryeministër, i cili jo vetëm që nuk e lexon Kushtetutën, por  mburret çdo ditë se Kushtetuta nuk do ta pengojë. Larg çdo përfytyrimi, në çdo vendim të tijin apo të tijve, shkelet minimalisht një nen i Kushtetutës, kurse nenet e ligjeve kanë humbur fillin e të numëruarit. 

“Qeverisja,- thuhet në nenin 4 të Kushtetutës,- ka në bazë të drejtën dhe ligjin”. “Qeverisja nuk është udhëheqës, qeverisja është shërbim dhe respekt i balancës”,- thuhet qartë në nenin 7 të Kushtetutës.

Të anulosh me firmë të një kryeministri një ligj me vota unanime të parlamentit, organit më të lartë ligjvënës, siç është ligji “Për administratën civile”, është antikushtetues. Dhe kjo thuhet në nenet 81, 83 dhe 101 të Kushtetutës. Ajo nuk të lejon ta bësh, por Rama e bëri. E shkeli Kushtetutën dhe nëpërkëmbi ligjin. Qëllimi është i qartë si kristal: spastrimi i administratës nga stafet profesioniste dhe zëvendësimi i tyre me militantë, që kanë mbushur kutitë e Partisë Socialiste. Mjeti që përdor është antiligji. Dëmi është shumë i madh për qytetarët, për administratën dhe për shtetin e së drejtës. Rezultati është instalimi i një standardi nepotizmi, klientelizmi dhe mungesë e theksuar profesionalizmi, duke bërë zero çdo kriter dhe meritë të padëgjuara më parë. 

E nisi duke emëruar ministre kushërirën e vet. Vajzave, që mban rrotull, po u jep çdo ditë çelësat e zyrave të rëndësishme; kushërirat e deputetëve i emëroi drejtoresha, miqtë e ortakëve i emëroi drejtor nafte pa konkurs dhe pa ligj, me arsyetimin se janë të tijtë në vendin dhe në kohën e duhur. Qëllimi është i qartë: t’i tregoj komitetit të partisë se nuk pyet për ta dhe të bëjë si t’i dojë qejfi me tatimet, doganat dhe naftën. Shkurt, me paratë e qytetarëve. Mjeti që po përdor është kundërligjshmëria.

Shkarkoi të gjithë bordin e INSTAT-it me një firmë. Në ligj thuhet: “Bordi i INSTAT-it ka mandat 5-vjeçar, mund të shkarkohen nga detyra vetëm në rast se shkelin ligjin”. Rama e shkeli i pari. Ai bëri shfuqizimin e emërimit të tyre. Qëllimi i tij është të zerojë Institutin e Statistikave dhe të shkarkojë drejtorin e institutit. Mjeti i përdorur është antiligji.

Emëroi drejtor të Përgjithshëm të Policisë një person, i cili nuk përmbush asnjë kriter të ligjit, madje është militant, që ka numëruar dhe mbushur kutitë. Qëllimi është të vendosë arbitraritet, duke vendosur dikë që nuk njeh ligjin. Ai që nuk e njeh ligjin, nuk ka aspak frikë për ta shkelur atë. Veprimi është kryer në kundërshtim të plotë me ligjin.

Emëroi kryepolicin në krye të INUK-ut dhe i jep autorizim që të prishë ndërtimet me leje, duke bërë gjykatësin kryepolic nëse leja është e ligjshme ose jo. I jep të drejtë të rrafshojë me tritol apo me fadroma çdo shtëpi e biznes pa leje  dhe ato me leje. Qëllimi është i qartë: hakmarrje politike ndaj kundërshtarëve dhe atyre të pabindurve brenda partisë, hakmarrje ndaj qytetarëve, duke shmangur vëmendjen ndaj ekonomisë së qytetarëve. Pasojat janë prishjet e ndërtimeve me leje në kundërshtim të hapur me nenet 41, 42 të Kushtetutës  dhe nenit 6 të Konventës.

E gjitha kjo është kriminale. Pyetja që lind me të drejtë për çdo shqiptar është: Çfarë do të bëhet? Çfarë ndodh kur një kryeministër shkel çdo ditë ligjin? Përgjigjja është e thjeshtë: të shkojë në burg, por përpara se të shkojë në burg, duhet të hetohet, të gjykohet dhe të dënohet. Sipas nenit 148 të Kushtetutës, hetimin, gjykimin dhe dënimin e ka sistemi i drejtësisë, por, para dy ditësh, Kryeministri çuditi botën, kur deklaroi se nuk do të hetonte vetëm Prokurorinë, por edhe veten e vet, edhe prokurorët, edhe gjyqtarët, edhe ministrat, edhe deputetët, edhe opozitën, duke ngritur hetuesinë e përgjithshme. Pra, filloi si në kohën e Enver Hoxhës. Atëherë ka pasur udhëheqës dhe udhëheqësi ishte kryehetuesi. Udhëheqësi hetonte, gjykonte dhe ekzekutonte, madje edhe Byronë Politike. Atëherë pasuria merrej pa gjyq, po nga vetë udhëheqësi; paratë shpenzoheshin si t’i donte qejfi udhëheqësit; atëherë kishte piktorë, shkrimtarë, madje edhe skulptorë, që jepnin dënime me vdekje. Sot jo. Shqipëria është republikë parlamentare dhe ka një Kushtetutë. Ligji është baza e shtetit të së drejtës. Kur ka ligj, ka shtet; kur nuk ka ligj, nuk ka shtet. 

Me paligjshmërinë e kësaj qeverie neve po na imponohet një axhendë dhe nuk konsiderojmë asgjë më të shenjtë sesa mbrojtjen pa kompromis të shtetit ligjor, vlerat e demokracisë së vendit dhe të shqiptarëve. Kjo qeveri po rrezikon shumë. Me mospërfilljen e pashembullt të ligjit po rrezikon destabilitetin e vendit. Shpërfillja e ligjit ka mbrapa korrupsionin, klientelizmin, nepotizmin dhe dhunën ndaj qytetarëve të ndershëm. Çdo qytetar duhet të bëjë rezistencë për pronën dhe djersën e tij. Ne jemi këtu me ta çdo ditë e çdo minutë kundër kësaj qeverie, që antiligjin po e kthen në moton e çdo dite të punës së saj.

Faleminderit!

Vangjel Dule – Faleminderit, zoti Halimi!

Zoti Selami, urdhëroni!

Shkëlqim Selami – I nderuar zoti drejtues i seancës,

Të nderuar kolegë deputetë,

Jam sot këtu si deputet i Vlorës për të ngritur disa shqetësime, të cilat, për shkak të akumulimit të tyre në kohë, janë shndërruar në një problem kritik për qytetin e Vlorës, të cilat duhen zgjidhur në mënyrë urgjente. Ngritja e këtyre problemeve duhet të bëhet në këto momente, sepse të gjitha ministritë janë në fazën e ideimit të projektbuxhetit të ri. Këto probleme mund të marrin përgjigjet e para aq të shumëpritura nga komuniteti i Vlorës.

Së pari, dua të flas për çështjen e infrastrukturës në qytetin e Vlorës dhe në disa zona rurale. Rrugët në qytetin e Vlorës, si ato kryesore dhe ato dytësore, janë totalisht të amortizuara dhe duan ndërhyrje të menjëhershme. Dua të ndalem në dy lagje: në lagjen “10 Korriku” dhe në lagjen “Uji i Ftohtë”, që kanë të njëjtin problem emergjent. Shkak janë shkarjet masive të dherave, që po rrezikojnë seriozisht jetën e banorëve. Ndaj në mënyrë urgjente duhet ngritur një grup pune i pushtetit vendor dhe atij lokal për të zgjidhur këtë problem sa më shpejt.

Infrastruktura në komunat e Vlorës është shumë e rënduar, në veçanti në komunat: Kotë, Brataj dhe Vranisht, të cilat kanë nevojë për ndërhyrje urgjente të shtetit, sepse ky aks rrugor është bërë i pakalueshëm.

Së dyti, një problem skandaloz është ai i djegies së mbeturinave në mes të qytetit të Vlorës, të cilat janë bërë gangrenë e këtij qyteti. Vlora turistike nuk mund të kuptohet pa një landfill modern me kapacitetet e duhura. Kjo është një çështje e zvarritur prej kohësh dhe dëmet mjedisore po rrezikojnë dita-ditës shëndetin e njerëzve. Urgjentisht kërkohet nga ministria, që e ka në kompetencë të drejtpërdrejtë, si dhe nga pushteti vendor, që t’i japin një zgjidhje kësaj çështjeje, sepse situata është thuajse jashtë kontrollit dhe po të vazhdohet më tej në të njëjtën mënyrë, do të bëhet krejtësisht e papërballueshme dhe të dëmtuarit do të jenë qytetarët.

Së treti, profili detar i Vlorës e bën peshkimin një pasuri të paçmuar dhe një burim të ardhurash ekonomike të rëndësishme për qytetin. Prandaj, sot kërkojmë ndërhyrjen e shtetit për të stimuluar peshkimin dhe të mos lihet në harresë, siç është lënë deri tani në mëshirë të fatit.

Gjithashtu, duhet të merren masa të menjëhershme për realizmin e një qendre moderne të përpunimit të peshkut, e cila rrit së tepërmi standardin e përpunimit të peshkut, lehtëson tregtinë e tij dhe ul firot, duke e bërë vërtet një biznes fitimprurës dhe kompetitiv në tregjet e huaja.  Kërkoj nga ministria përkatëse që ky problem të trajtohet me përparësi dhe të vihet në subvencionimet e shtetit.

Faleminderit!

Vangjel Dule – Faleminderit, zoti Selami!

Zoti Ristani, urdhëroni!

Arben Ristani – Faleminderit!

Do të ishte shumë mirë që kjo maxhorancë dhe kjo qeveri në pushtet të bënin disa punë të mira për këtë vend. Janë të shumtë ata që mendojnë se ndoshta është shpejt të presin produktet e punës së kësaj qeverie, por nuk mund të mos gjykojmë se çfarë vjen mbrapa, duke u nisur nga sinjalet që marrim çdo ditë.

“Do të qeverisim me forcën e shembullit”,- deklaronte kryerilindasi. Cilat janë shembujt që po marrim çdo ditë? Ato janë antiligj, arrogancë, dhimbje që dalin nga goja e tij sa herë që flet.

Në seancën e këtij parlamenti tha: “Nuk e keni parë ende të keqen. Do ta shikoni se ç’do të vijë mbrapa”.

Në një seancë të dytë të parlamentit tha: “Dhimbjet sapo kanë nisur. Dhimbje më të forta do të vijnë”.

 Besoj se të gjithë e kujtojnë kur përmendi zorrë e barkë të çarë. Pra, këto janë shembujt që ai nxjerr nga goja dhe duhen vlerësuar si shenja të tmerrshme për atë që vjen mbrapa.

Arrogancë, antiligj, dhimbje dhe e keqe. Kjo është forca e shembullit që ai po tregon. Kolegët e opozitës dhe opozita në tërësi, çdo ditë denoncon zullumet e këtij pushteti në emër të Partisë Demokratike, jam përqendruar në disa deklarata publike, me atë që po ndodh në Policinë e Shtetit. Çfarë po ndodh? Po ndodh vënia e Policisë së Shtetit nën diktatin politik, emërime të jo profesionistëve në krye të Policisë së Shtetit, kthimi i shtetit, në tërësi, në një shtet policor. Konkretisht, drejtor i Përgjithshëm i Policisë së Shtetit emërohet një njeri, që nuk ka shkollën, nuk ka gradën dhe nuk ka përvojën për atë vend pune. Përveç të tjerave,  ai është një njeri tërësisht politik, një njeri të cilit Partia Socialiste i fali ruajtjen e shpirtit të saj, sepse e vendosi të ruante votat. Ai ka qenë numëruesi i parë në zgjedhjet e fundit në qarkun e Tiranës. 

Po kështu, në krye të Shërbimit të Kontrollit të Brendshëm në Ministrinë e Brendshme është vënë një nga financuesit kryesorë të Partisë Socialiste. Në fakt, kjo mund të interpretohet jo vetëm si vendosja e njeriut politik në krye të institucionit, por ndoshta edhe si blerje e vendit të punës, sepse forca e shembullit ka treguar që edhe vendet e tjera të punës kanë filluar të shiten dhe të blihen. Mjafton t’ju kujtoj këtu një shembull shumë specifik. Donatori vullnetar për rikonstruksionin e godinës së Kryeministrisë emërohet në krye të Agjencisë së Legalizimit. Po kështu, drejtori i Personelit në Ministrinë e Brendshme është ish-kandidat për deputet i Partisë Socialiste. Pra, kapja e Policisë së Shtetit dhe e kupolës së saj po bëhet nga njerëz militantë, besnikë, partiakë dhe, sigurisht, jo profesionistë. Më vonë, si pasojë e kësaj  vjen edhe shkrirja e sektorit të hetimit të Krimit Ekonomik në Policinë e Shtetit, ku 150 kuadro të trajnuar dhe specialistë të fushës janë shkarkuar brenda natës, duke hequr nga shpatullat e krimit këta njerëz profesionistë që ishin në ndjekje të tij. 

Çfarë vjen më pas? Kohët e fundit  kemi një viktimë të krimit mafioz, i cili, jo rastësisht ishte shok i ngushtë me ministrin, i cili jo rastësisht vepronte në biznesin e lojërave të fatit dhe jo rastësisht vritet në kulmin e aksionit kundër këtyre lojërave. 

Rasti  i aksionit të lojërave të fatit, po përdor një shprehje, ndodh  si me doktorin, i cili shprehet se operacioni doli me sukses, por pacienti vdiq! Asnjë nuk është marrë si i pandehur për krimin e lojërave të fatit. Të gjitha subjektet do të vazhdojnë punën e tyre, ndoshta duke ndërruar emrat. Këto janë ato që po ndodhin, përdorimi i Policisë së Shtetit në vend të institucioneve të pushtetit vendor, përdorimi i Policisë së Shtetit në vend të Inspektoratit të Ndërtimit, përdorimi i Policisë së Shtetit në vend të inspektorëve tatimorë, pra rrëshqitje drejt tregut policor dhe kjo është prognoza për ditët që do të vijnë. Kambanat në këtë rast nuk besoj se bien vetëm për opozitën, por bien për këdo që ka vesh të dëgjojë dhe që do të kontribuojë për të mirën e këtij vendi.

Faleminderit!

Vangjel Dule – Faleminderit, zoti Ristani!

Fjalën e ka zoti Bylykbashi.

Oerd Bylykbashi – I nderuar kryesues i seancës,

Rreth një muaj më parë në një media sociale citova Martin Niemöller, të cilin po e ricitoj këtu sot në Parlament. Në vitin e largët 1946 ai tha: “Në fillim nazistët erdhën dhe morën socialistët, por unë nuk thashë gjë, sepse nuk isha socialist. Më pas erdhën dhe morën sindikalistët, përsëri nuk thashë gjë, se nuk isha sindikalist. Më vonë ata erdhën dhe morën çifutët. Përsëri nuk thashë gjë, se nuk isha çifut. Në fund erdhën dhe më morën mua, por nuk kishte ngelur më askush për të thënë gjë për mua”. 

 Kemi një muaj e gjysmë që kur qeveria dykokëshe u instalua në Tiranë. Që atëherë kemi parë vetëm dhunë  verbale mbi opozitën, por  i duhet ende të presë e të shohë se çfarë është dhuna, sepse kështu premtoi Kryeministri Rama. Kemi parë akte normative që zhbëjnë konsensusin politik, shkallmojnë administratën dhe rroposin arkën e shtetit. Kemi parë sulme ndaj institucioneve të pavarura, kemi parë policinë që u është turrur pronarëve, bizneseve të tyre dhe së fundi edhe të drejtave të tyre të mohuara nga komunizmi, rikthimi i pronave, siç ndodhi pak ditë më parë me selinë e Gjinushit. Ndërkohë që ministri i Brendshëm bën policin ndërtimor, krimi është dyfishuar. 

Kemi parë zhbërje të vendimeve të ligjshme të qeverisë paraardhëse, prishje kontratash, anulim koncesionesh, anulim të drejtash pronësore për inate personale dhe banale të Kryeministrit. Kemi parë buldozerë, që rrafshojnë ndërtesa me leje dhe pa leje dhe së fundi po shohim spektaklin televiziv të tritolit. 

Kryeministri premtoi legalizime falas, por nuk u tha shqiptarëve se do ta bënte këtë me tritol. Në fakt, tritolin e kanë falas, sepse e paguan Kryeministri. 

Ministrja e Zhvillimit Urban dhe e Turizmit e konfirmoi dje, do të prishen edhe ndërtimet me leje. Kjo është një shkelje e rëndë e Kushtetutës me një synim të vetëm, frikësimin, sepse të frikësuarit qeverisen më lehtë.

Sa përmenda më lart, nuk kanë të bëjnë fare me qeverisjen demokratike, por janë hapa të vendosur për instalimin e një shteti policor, ku kryefjalë është bastisja e bizneseve pa mandat gjykate dhe tritoli ndaj ndërtesave, e gjitha kjo në emër të interesit të popullit dhe të emergjencës. I gjithë aparati represiv i shtetit është sot në veprim dhe qytetarët, që kanë ndërgjegje civile,  sot janë të frikësuar. Ata frikësohen për pronën e tyre, biznesin ku kanë shkrirë vitet, mundin dhe paratë. Ata frikësohen për të drejtat e fituara, të cilat kanë humbur garancitë kushtetuese, sepse inspektorët dhe policët e Kryeministrit ia behin  papandehur te porta në emër të popullit. Nuk ka rëndësi licenca që ke, tapia ose vendimi i gjykatës që të kthen pronën, rëndësi ka se çfarë mendon Kryeministri. Më pas vjen ministri i tij i policisë, Saimir Fusheja dhe ta shpjegon me tritol procedurën. Ende nuk kemi parë gjë sepse së shpejti, në shkelje të Kushtetutës, Kryeministri do të krijojë edhe Byronë e tij Kombëtare të Hetimit. Atëherë do ta marrin vesh shqiptarët, sepse atyre do t’u përgjohen telefonat, korrespondenca dhe çdo gjë pa ligj dhe mandat. Në një muaj e gjysmë Edi Rama vetëm po hap me matrapik gropa në kolonat e shtetit të së drejtës dhe po vendos qindra kilogramët e tritolit antikushtetues. Shumë shpejt do të shtypë edhe butonin e plasjes. Atë ditë tavani do të bjerë edhe mbi kokat e deputetëve të maxhorancës, që sot nuk janë këtu. 

Opozita është kundër paligjshmërisë, krimit dhe korrupsionit, lufta ndaj tyre ka mbështetje të plotë të opozitës, por paligjshmëria nuk luftohet duke shkelur ligjin dhe të drejtat e individëve, nuk luftohet me tritol. Vetëm shteti i së drejtës na ndihmon t’i luftojmë, por aq sa na mbron të gjithëve ne nga arbitrariteti i qeverisë. 

Kam ndjekur këto ditë çështjen “Gjika” dhe, të them të vërtetën, nuk ndiej fare keqardhje për të as si politikan, dhe as si bashkiak. Nuk është se u zbuluan sot paligjshmëritë e tij, Rama i dinte ato prej kohësh, por ai  ka shumë më pak zullume se Rama kryebashkiak i Tiranës. Sa e sa Gjika të tjerë drejtojnë bashkitë e majta sot?  Por drejtësinë po e bën Rama dhe jo organet e drejtësisë, prandaj Gjika nuk ka asnjë shpresë, ndërsa të tjerët duhet të rrinë urtë. Ajo që të drithëron, gjithsesi, në këtë rast është cinizmi i sëmurë i Kryeministrit, kur thotë se Gjikën e ka mik. Me sa duket, shpejt do të përdorim një mallkim të ri: Të pastë Rama mik, se më pas fundi kuptohet! 

Në mbyllje, uroj që opinioni publik të ndërgjegjësohet shpejt për këtë fenomen të frikshëm antishtet që përfaqëson ky kryeministër. Së bashku edhe me deputetët e maxhorancës duhet t’i tregojmë kufirin e Kushtetutës, të ligjit dhe shtetit të së drejtës. Siç e tha Martin Niemöller në vitin 1946, duhet reaguar herët, përndryshe secilin prej jush, deputetë të maxhorancës, Kryeministri do ta shpallë armik dhe atëherë do të jetë shumë vonë. Ju siguroj se kur të vijë “ministri Fushe” i policisë e t’ju marrë, jo si në vitin 1946, këtu do të ketë mbetur vetëm opozita për t’ju kujtuar dhe për t’ju thënë se jua kishim thënë!

Faleminderit!

Vangjel Dule – Faleminderit, zoti Bylykbashi!

Fjalën e ka zoti Sherefedin Shehu.

Sherefedin Shehu – I nderuar zoti drejtues i seancës,

 Të nderuar kolegë deputetë, 

Sot, këtu para jush dua të ngre një shqetësim për faktin se aktet e fundit të qeverisë Rama-Meta po e përgatisin vendin për recesion. 

Më pak se një vit më parë Presidenti i Bashkimit Europian, zoti Barroso, tha se kriza financiare tashmë është shndërruar në krizën e besimit dhe tejkalimi i këtij momenti kërkon konsolidim fiskal, investime të menduara mirë, por pa lënë mënjanë përfshirjen sociale. Ndërsa javën e kaluar qeveria ndryshoi buxhetin e vitit 2013, duke rritur mosbesimin e qytetarëve, duke e zëvendësuar stimulin e rritjes ekonomike me anarki, presione për krizë dhe recesion. Qytetarët prisnin një buxhet, që do të përmirësonte ekonominë, pasi në 8 muajt e parë të vitit vendi ishte në periudhë elektorale dhe rotacion të pushtetit, por qeveria e re, në vend të optimizmit dhe shpresës, solli pasiguri dhe panik për qytetarët. 

Rama, kur ishte në opozitë, u thoshte shqiptarëve se tavani i borxhit prej 60% duhet vendosur në Kushtetutë,  ndërsa javën e kaluar ai nuk pyeti as për ligje, as për standarde, dhe, pa asnjë argument, e rriti borxhin publik me 6% të prodhimit të brendshëm bruto, ku paralajmëroi se mund të rritet edhe me 5% të tjera, ku mund të shkojë edhe 73% të prodhimit të brendshëm bruto. Akti ishte ligjërim i papërgjegjshmërisë së paralajmëruar me retorikën kryeministrore se arka është bosh dhe ekonomia shqiptare  është në ditën më të keqe, dhe me votat e vjedhura vendosi që paaftësinë e qeverisë ta mbulojë me rritjen e shfrenuar të borxhit. Por, mbushja e arkës së shtetit me borxh dhe jo me të ardhura përgatit recesionin ekonomik dhe ju, ndonëse mund të qeverisni të qetë për disa muaj, nesër do të jeni fajtorët e vetëm të krizës. Papërgjegjshmëria juaj buron nga logjika se përsëri mund të fajësoni ish-qeverinë e Partisë Demokratike, por qytetarët e dinë se, ndonëse ekonomia shqiptare nuk ishte në ditën më të mirë, qeveria e PD-së e mbrojti atë nga recesioni. Këtë e përforcoi edhe Bashkimi Europian, i cili theksoi se Shqipëria ruajti stabilitetin makroekonomik me rritje ekonomike, që do të jetë të paktën 1,7% në vitin 2013. Ndërsa FMN-ja u tha shqiptarëve se rritja ekonomike në 2014-n do të përmirësohet. 

Pra, zoti Rama, kriza që po mbjell në Shqipëri nuk është për fajin e Partisë Demokratike, por për paaftësinë tënde që të mbledhësh të ardhurat e shtetit, dhe për aftësinë tënde që të shpenzosh pa kufi, për luksin tënd (bashkë me ministrat e tu), me paratë e marra borxh nga qytetarët. 

Qytetarët presin 300  mijë vende pune të premtuara, por me buxhetin që ju miratuat, po u hiqni edhe vendet e punës që kanë dhe kjo për fajin tuaj, sepse, në vend të përmirësimit të ekonomisë sot, po përgatisni krizën për nesër. 

Stabiliteti i trashëguar nuk e përligj uljen drastike që ju u bëtë të ardhurave. Ju shpresoni se mund të mburreni nesër duke u krahasuar me objektivat që caktuat në aktin e javës së kaluar, por qytetarët do t’ju ndëshkojnë për futjen e ekonomisë shqiptare në krizë. Ju shpresoni se nesër mund të mburreni si shpëtimtarë, por me recesionin që po përgatisni, do të jeni dështakë. 

Ekonomia shqiptare i mbijetoi me sukses krizës, por gropa prej 400 milionë dollarësh që po krijoni vetëm në 3 muaj do ta çojë atë në greminë. Tregu financiar do të çorientohet  ose borxhi do të rritet, kreditimi i sektorit privat do të ulet dhe kriza do të ulet këmbëkryq. Dhe kjo sepse mosrealizimi mujor i të ardhurave katërfishohet, borxhi dyfishohet, investimet ulen dhe shpenzimet inproduktive rriten. Ndërkohë, nuk keni justifikim për këto që po bëni, sepse FMN-ja u tha qytetarëve se ky vit është më i mirë sesa ishte viti 2012. 

Javën e kaluar i ulët edhe investimet me 100 milionë dollarë. Ekonomisë shqiptare i ulët stimulin, i shtuat mundësinë për recesion dhe abuzim, kjo jo për faj të rritjes ekonomike, por për faj të katërfishimit dhe mosrealizimit të të ardhurave nga tatimet, që nuk do të paguajnë klientët e qeverisë. Borxhi i dyfishuar për tatimet e papaguara dhe shpenzime luksi është standardi më i keq fiskal, por edhe i paligjshëm. Por ju nuk pyesni as për ligjet e shtetit, as për ligjet e ekonomisë, prandaj qytetarët do t’ju ndëshkojnë për anarkinë dhe frenimin e zhvillimit ekonomik.

Faleminderit!

Vangjel Dule – Faleminderit, zoti Shehu!

Fjalën e ka deputetit Mima.

Florjon Mima – Faleminderit, zoti drejtues i seancës!

Në fakt, desha ta nisja fjalën time për kolegët e maxhorancës, duke iu drejtuar “Të nderuar kolegë të maxhorancës!”. Por, meqë asnjëri prej tyre nuk është prezent, më duhet t’u drejtohem karrigeve ku ulen ata.

Gjithsesi, po kthehem në temë.

Më në fund, qeveria e zgjodhi edhe formalisht atë që kishte parazgjedhur informalisht dhe u duhej që shpejt e shpejt të miratonin në këtë sallë atë që kishin paramiratuar në ndonjë Pub në Londër. Njëlloj si në ndonjë teatër kukullash, spangot po tërhiqen fort dhe shpejt në mënyrë që dora juaj të mbërthejë një karton jeshil dhe të gjithë të gëzuar të brohorisni për shprehjen e vullnetit të lirë të çdonjërit prej jush. E di që disa prej jush ndihen keq, por ne nuk ju ndihmojmë dot.

Nuk e shoh të udhës të merrem me kompaninë dhe nuk është etike që një parlamentar të kuotojë me emër një operator ekonomik, por, për sa kohë që ky operator do të paguhet me paratë që u merren nga xhepi taksapaguesve shqiptarë, është më shumë se e udhës të merrem me atë që po bëhet gati t’u paguajë atyre shuma të majme, që askush nuk ua di fundin, për punë që nuk e dimë se ku fillojnë e ku mbarojnë, me kontrata të kripura, me performance fee të majme, por, kuptohet, pa asnjë penalitet në rast dështimi.

Ndoshta nuk paska qenë rastësi ulja e planit 400 milionë dollarë në katër muajt e fundit të vitit. Ndoshta qeveria ka marrë ndonjë këshillë nga kryelobisti, që, në mënyrë që të ketë duk puna e kompanisë, edhe baza e nisjes duhet të jetë sa më e ulët dhe çdo përmirësim në të hyra t’i dedikohet asaj. Uroj të jem gabim në vlerësimin tim, por sinqerisht nuk besoj në atë që uroj.

E bukura e të bukurave është se kompania në fjalë ka si datë zyrtare të themelimit të saj 1 prillin e largët të vitit 1813, kur dy agjentëve, që deri atëherë merreshin me rekrutime, furnizime, blerje dhe punë të tjera të ngjashme, vetëm me kolonitë britanike, iu vu edhe një kurorë mbi kokë, për ta sjellë në formën e njohur sot nga të gjithë ne, por më mirë akoma nga ata që po na i sjellin me aq padurim, ndoshta edhe për faktin se kanë lindur në të njëjtën datë, të parët si agjentë të kurorëzuar dhe të dytët si agjentë të rilindjes së integruar. 

Nga qeveria u tha se kanë bërë punë të mëdha kudo në botë. Ndonëse kisha disa njohuri minimale rreth punës së tyre në Bullgari, ndonëse e dija mirë debatin parlamentar që kishte shoqëruar firmosjen e një kontrate prej 16 milionë eurosh në atë vend, ndonëse e dija se të ashtuquajturat grupe lëvizëse antikontrabandë nuk kishin sjellë pothuajse asgjë të re në administrimin fiskal të vendit tonë fqinj, fillova të bëj një kërkim me vetëm dy fjalë kyçe: emrin e kompanisë dhe Bankën Botërore.

Po ju lexoj se ç’më doli në ekran:

“Njoftim i Bankës Botërore, Uashington, 19 tetor 2011.

Grupi i Bankës Botërore futi në listë të zezë, bllokoi, izoloi (mund ta përktheni si të doni fjalën, por më e sakta do të ishte “e futi në kafaz”) kompaninë angleze “Agjentët e Kurorës”, si edhe 23 kompani të ndërlidhura me të për një periudhë 6-mujore për një praktikë kriminale në vitin 2006 në lidhje me një projekt të ekzekutuar nga Banka Botërore. 

Ky listim në listën e zezë rezultoi pas një investigimi të kryer nga zëvendëspresidenti i bankës për integritetin, hetim që zbuloi se kompania e keqprezantoi disponueshmërinë e këshilltarëve kyç për të punuar në projektin në fjalë.

Leondard Mekarti, zëvendëspresident i Bankës Botërore për integritetin tha se sa herë që ndeshemi me sjellje dhe praktika kriminale, do të mbajmë përgjegjës keqbërësit, si dhe do të punojmë që të sigurohemi se ndjekja e ligjit dhe integriteti të ecin përpara.

Kompanisë do t’i kërkohet të rishikojë dhe, nëse është e nevojshme, ta rishkruajë nga e para kodin e sjelljes së saj dhe ta sjellë atë në linjë me standardet e Bankës Botërore.

Gjatë kohës së listimit në listën e zezë, kompanisë do t’i ndalohet të konkurrojë për të fituar kontrata të reja me Bankën Botërore.”

Të nderuar kolegë të maxhorancës,

Ajo që ju mbetet për të bërë është që t’i çoni një njoftim edhe Bankës Botërore, meqenëse po kërkoni edhe para prej saj dhe t’i bëni me dije se keni përzgjedhur si konsulente për menaxhimin e parave publike shqiptare pikërisht kreun e stoplistës së saj.

Faleminderit!

Vangjel Dule – Faleminderit, zoti Mima!

Fjalën e ka zoti Keltis Kruja.

Keltis Kruja – Të nderuar kolegë,

Sot, normalisht, duhej të ishim këtu për të diskutuar për çështje që një parlament normal, në çdo demokraci normale duhej të diskutonte.

Por sot, të gjithë ne, pavarësisht përkatësisë politike, pavarësisht ideve dhe qasjeve të ndryshme që kemi për çështje dhe politika të veçanta, na bashkon diçka, jemi në emergjencë të thellë ligjore. Në çdo qelizë, në çdo aksion, në çdo detaj kjo qeveri dhe ligji janë dy drejtëza paralele që nuk priten kurrë.

Në fakt, askush nuk priste që kjo qeveri të ishte garante e respektimit të ligjit, për vetë përbërjen që ka dhe për vetë orientimin që Kryeministri ka për ligjin. Por, sigurisht, ata që e votuan prisnin pa diskutim që, të paktën, të respektonte ligjin, si e vetmja mënyrë që e bën një qeveri legjitime.

Por kjo qeveri nuk ka asnjë lidhje me ligjin, ashtu si edhe ​çdo agjenci ligjzbatuese që po krijon kjo qeveri. Them që po krijon, sepse në sfilatat mediatike të ministrave dhe Kryeministrit flitet që shteti na qenka krijesë e kryeministrit të sotëm dhe në këtë cep të rruzullit nuk na paska ekzistuar kurrë.

Ky Kryeministër po sillet sikur ka dalë nga ndonjë revolucion që ka ndryshuar sisteme dhe jo sikur ka dalë nga një palë zgjedhje krejt të lira, brenda një sistemi thellësisht demokratik, si pasojë e të cilit ka pasur thjesht një rotacion normal pushteti dhe jo rotacion shteti.

Do të doja të ndalesha pak te paligjshmëria në organizatën që ka për mision pikërisht garantimin e zbatimit të ligjeve në Republikën e Shqipërisë, Policinë e Shtetit. Sot kjo polici drejtohet nga një drejtor i paligjshëm, i emëruar nga zyrat e Partisë Socialiste, me një procesverbal zgjedhjesh, ku ka firmosur si numërues i PS-së në zgjedhjet e fundit, që e tund si CV kudo dhe kur do.

A është e depolitizuar policia sot? Kurrsesi. Policia sot është plotësisht, fund e krye, vetëm dhe vetëm e Edi Ramës. Është shkelur ligji në çdo nen për kriteret që përcaktohen për emërimin e drejtorit të përgjithshëm të policisë. Kurrë nuk ka ndodhur që një kryeministër ta shkelmojë ligjin në mënyrë të tillë dhe të ketë kurajën edhe të tallet me të.

Sekretari për Procedurat dhe Votimin

Armando Subashi


Në atë bllokun e përçartjes, që na e serviri si program qeverie, na paraqiste parimin “një shtet - një polici”. Ndërsa sot kemi të bëjmë me një polici-shtet apo, më keq akoma, me një shtet policor. Çdo emërim, çdo veprim, çdo aksion i Policisë së Shtetit nuk ka asgjë të përbashkët me ligjin, por vetëm me celularin e Edi Ramës. 

Oficerët e policisë po trajtohen sikur të ishin oficerë tradhtarë, që kanë shitur interesat e vendit, kur, në fakt, janë po ata oficerë që kanë ruajtur sigurinë dhe paqen në këtë vend, kanë garantuar me vendosmëri e sakrificë jetën e çdo qytetari shqiptar, madje edhe jetën e vetë Edi Ramës.

Tradhti më të madhe që u bën Kryeministri dhe qeveria këtyre shërbëtorëve të shtetit dhe qytetarëve nuk mund të ketë.

Me një maskë hipokrizie të pashembullt Kryeministri shfaqet gati i përlotur me familjet e policëve të rënë në krye të detyrës dhe, në të njëjtën kohë, përjashton nga policia kolegët e tyre, bashkëluftëtarët e tyre, që vetëm fati dhe jo devotshmëria ndaj detyrës i ndau nga ata.

U garanton mbështetje me fjalë familjeve të të vdekurve, ndërkohë që me vepra godet pabesisht dhe paligjshmërisht familjet e të gjallëve. 

Betohet dhe stërbetohet për luftë ndaj krimit dhe kriminelëve, ndërkohë që deri sot, ashtu si edhe dje në opozitë, po lufton vetëm kundër policëve dhe shtetit ligjor.

Bërtet dhe çirret gjoja për luftë pa kompromis kundër korrupsionit, ndërkohë që maska nuk ia fsheh dot nënqeshjen e ulët të kënaqësisë dhe talljes, madje edhe me  familjarët e shokut të tij të armëve, Shpëtim Gjikës.

Epo, gëzuar Hallounin, zoti Kryeministër! Ti sot nuk ke nevojë për maskë!

Vangjel Dule – Faleminderit, zoti Kruja!

Me përfundimin e diskutimeve jashtë rendit të ditës po mbyllim edhe seancën e sotme.

Faleminderit!

(Seanca u mbyll në orën 14:00)

Kryetari i Kuvendit

Ilir Meta

